Busturiako Lekozaisko Txakolinarako Mahats-Parren Lehengoratze priektua\n2002ko uztailean eta abuztuan Busturiako San Bartolomé Auzoko Lekozaisko eremuan txakolinarako mahats-parren lehengoratzea jarri zen martxan. Ekimen honek ohiartzun zabala izan zuen Busturialdeko eskualdean. Baina Txakolirako Mahats-Parren Bila: Lehengoratzeko Proposamena izenerakin ezaguna zen proiektua bi urte lehenago zegoen hasita. Garrantzi etnografiko handiko egitura honen gainean informazioa biltzen hasi ginenetik, amaierararte, mahats-parren lehengoratzeraino, egindakoa kontatzen da.\nXII. mendetik aurrera hasi zen mahatsondoen erabilpena baserri inguruko lurretan txakolia egiteko. Egitura hauek sortu omen ziren mahats-mordoek lurreko hezetasunarekin kontaktuan jartzeak zekarren ustelketa ekiditeko, egitura horien gainean haziz gero kontaktu hori saihestu egiten baizen. Mahats-parra eredu desberdinak badaude ere arreta gehien deitu diguna harri-hormazko zutabe tronkokonikoak dituena izan da. Azken sistema hau, antza denez, Miguel de Andia Jaunak, "el caballerito" ezizenez ezagunagoa, asmatu omen zuen XVIII. mendearen inguruan.\nLur-jabe txiki eta ertainen artean gehiago eman da harri-hormazko zutabeen erabilpena mahatsondoen laborantzan. Seguruenez beren errenta txikiak handitzeko. Lur-jabe handien artean ez zen horrenbeste erabili oso gutxitan agertzen zirelako handik, ez baiziren udalerrian bertan bizi.\nEskualdeko mahats-parra desberdinen argazkiak [+]\nNOLA GAUZATU ZEN TXAKOLIRAKO MAHATSPARREN BILA: ZAHARBERRITZEKO PROPOSAMENA?\nHarri-hormazko zutabe tronkokonikoen behaketa ez zen oso zaila izan Busturialdeko kostaldeko zati handi batean nonahi aurki baitzitezkeen egitura hauek. Baina horrelakoen ondotik behin eta berriro pasatu arren 2000 urteko hasiera arte ez ginen konturatu Urdaibaiko Galtzagorriak Federazioaren aldetik egitura horien agerpenaren arrazoia ez zela kasualitatezko zerbait, zeren eta Forua edo Gautegiz-Arteaga bezalako hain eremu desberdinetan ikus daitezkeelako. Horrela, gure buruari galdera desberdinak egien hasi genizkion. Horien artean ondokoak: zertarako erabiliko ote dira? Urdaibai Biosfera-Erreserba osoan agertuko al dira? eta Bizkaiko beste lekuetan? eraikitzeko eredu bera erabiliko ote dute?...\nHainbeste zalantza genuenez Urdaibai Biosfera-Erreserbako udalerri batzuetan zutabeak agertzen ba ote ziren aztertzea pentsatzen hasi ginen. Asmoa ez zen proiektu zientifikoa izatea, lortutako informazioa gure artean izatea baino. Horrela, urte bereko aste santuko oporraldian, horretan abiatzea erabaki genuen. Egoera onean zegoen mahats-parra baten argazkia egin, DIN-A4ra handitu eta, azkenez, plastifikatu egin genuen. Berau hartu eta babesgune honetako zenbait udalerriko auzoetan oraindik bizirik irauten zuten agure-atsoei mahatsondoa eta zutabe tronkokonikoak ezagunak zituzten ala ez galdeska hasi genien. Ez genuen Urdaibai osoa egin, baina bai egon ginela Elantxoben, Ibarrangelun, Eren'on, Nabarnizen, Mendatan, Muxikan, Bermeon, Mundakan, Sukarrietan, Arrietan, Busturian... eta, ondoren, hemendik at dauden beste zenbaitetan, Bakio eta Lemoiz esaterako.\nLan zientifikoa izan ez arren oso ondorio interesgarriak ateratzeko parada izan genuen. Lehendabizikoa hauxe da: Oso altuera handian kokatutako azuoetan, Muxikako Maume esaterako, mahatsondoak aspalditik lantzen zirela, zutabe tronkokonikoen erabilpena ezezaguna bazuten ere. Beste era bateko mahatsparra bai zutela ezagun, hegoaldera begira dagoen egurrezko zutabeen gainean edo baserriaren aurreko horman kokatutakoa alegia. Izan ere, azken hauxe da bigarren ondorioa. Hirugarrena hau izan daiteke: Urdaibai Biosfera-Erreserbaren beheko aldera edo kostaldera jaisten joan ahala egurren gaineko eta baserriaren aurreko hormako mahats-parren ereduak desagertzen doazela eta horma-harrizko zutabe tronkokonikoen eredua nagusitzen doala, Mundakako leku garaia den Agirre Auzoan zein Bizkaiko beste zenbait leku garaietan, Plentziako Andraka Auzoan adibidez, aurki daitezkeen moduan. Zergatik? Baliteke arroka-mota hau ustiatzen dituzten harrobien agerpena izatea galdera horren erantzuna. Guk geuk ez dugu erantzungo. Galdera airean utzi nahi dugu, gai honetan jaioagoa den beste norbaitek ia erantzunen bat propsoatzen duen.\nBeste ondorio bat atera dezakegu, formari dagokiona hain zuzen ere. Estilo orokorra dagoela argi dago: Zutabe tronkokonikoak, kareharrizko harriz gehienbat, hareharriz edota burdinolen hondakinez egindakoak, forma zirkularreko harri zapalezko txapela zutabeen gainaldean... Txapel honen gainean egurrezko egitura kokatzen zen, bertoko herritar batzuen ustez gaztainondoz egindakoak. Zutabearen altuera eta lodiera aldakorrak dira.\nAzken ondorioa interesgarria bezain bitxia da, izan ere zutabeak ilada bakar baten, belardietan adibidez, zein bi ilada paraleloetan, ilada bakoitza gurdibidearen alde batean, ager daitezke. Azken kasu honetan, zutabeak, harri-horman apoiatzen diren bitartean aurreko kasuko zutabeak zuzen-zuzen zoruaren gainean.\nInformazio hau bildu ostean eta Urdaibaiko Ingurumen Boluntarioen Federazioak gure ondarea lehengoratzen eta aintzat hartzen duela bi urtetik zuen eskarmentuan oinarriturik egitura etnografiko hauetako bat ere lehengoratzeko aukera planteiatzea aztertzen hasi ginen. Zaharberritzeko egoerarik hoberenean zeudenetatik hiru aukeratu genituen. Bat Busturiako San Bartolomé Auzoan, beste bat Ibarrangeluko Akorda Auzoan eta hirugarrena Gautegiz-Arteagako Islas Auzoan. Hirurek aurkezten zituzten antzeko ezaugarriak: bidearen alde bietara zeuden, euren artean kotxeak ezin pasa zitezkeen eta kontserbazio-egoera ona izanik ere ez zen izugarri ona. Pentsa ezazue, beraz, besteak nola egongo ziren.\nAzkenean, Busturiakoa aukeratu genuen hiru arrazoi zirela medio: sarrera hobeagoa izatea, gaiaren adibideak ikustea (txakolirako mahats-ustiaketa dagoelako gertu) erraza izatea eta hain egoera kaskarrean ez egotea.\nNORANTZ JO ZUEN TXAKOLIRAKO MAHATS-PARREN BILA: ZAHARBERRITZEKO PROPOSAMENA ZERITZON PROIEKTUAK?\n2001 urte osoa horretara zuzendu genuen.\nProiektu hau gauza zedin erakunde publiko zein pribatuen laguntza ekonomikoen bila abiatu ginen. Lehendabizi, lehengoratzeko eta aintzat hartzeko proiektu teknikoa prestatu genuen, eta ondoren, Urremendi-Busturialdeko Mendi Nekazaritza Elkartearekin, Busturiako Udalarekin, Eusko Jaurlaritzarekin, Maier plastikoen kooperatibarekin eta Ebaki egur-enpresarekin kontaktatzen hasi ginen. Baina luzatutako eskaera soilik erakunde bik onartu zuten. Batetik, Busturiako Udalak, 6.000 euroko diru-laguntza emanez, eta bestetik, Eusko Jaurlaritzako Lurralde-Antolaketa eta Ingurumen Saileko Biodibertsitate Zuzendaritzak, 9.000 euroko diru-laguntza emanez.\nProiektu teknikoa kontsultatzeko [+] (.pdf 38 KB)\nLaguntza ekonomikoa lortu ostean zenbait ideia argitzea geratzen zitzaizkgun, ekimenaren kokapena zein izango zen esango zutena azkenean hain zuzen ere.\nGu, Federazio moduan, ekimena lurtzoru publikoan aurrera eraman behar zela argi eta garbi geneukan eta, horrela ezean, lurren jabegoa eta lehengoratzearen ostean lortutako ekoizpena denbora jakinean herriaren eskuetan egongo zela ziurtatzen zuen agiria sinatu behar zutela. Bidearekin ez zen sortu inolako arazorik, gurdi-bidea zen-eta. Bidearen hegaletan zeuden harri-hormekin eta, beraz, zutabe tronkokonikoekin, beste kontu bat izan zen. Pribatuak zirenez, jabearekin hitz egin eta proiektuarekin aurrera jarraitzeko kontratua sinatu behar zuela proposatu zitzaion. Ezezko borobila eman zion egindako proposamenari.\nEgoera hori gerta zitekeela bagenekien, baina ez genuen, hasieran, kontuan izan. Busturiako udalak emandako diru-laguntza onartuz gero Busturiako udalerrian derrigorrez egin behar genuen. Horrela bada, lehengoratzeko ondo zeuden lekuak aztertu eta bakar bat hautatu genuen: Lekozaisko mahats-parrak, errege-bidean edo arrain eta ardoaren bidearen gainean alegia. Bidearen albo bietara zutabeak eraikitzeko aukera ematen zuen. Ez zegoen modurik kotxez zeharkatzeko. Hemen bidea publikoa zen eta zutabeen jabeek inolako eragozpenik barik baimena eman zuten proiektu hor bertan aurrera eraman zedin. Etorkizunean, egon zitezkeen arazoak saihesteko baimena ematea onartzen zuten kontratua sinatu zuten.\nZAHARBERRITZEAREN PROPOSAMENA ETA AINTZAT HARTZEA LAN-EREMUAN\nIzapide guztiak beteta izanik, beste erabateko lanari ekin genion.\n2002ko uztaila eta abuztuko zenbait asteburutan, eguneko ordu txikietatik handietara, eta parte-hartu zuten pertsonen laguntzarekin leku horri itxura berria ematea lortu genuen.\nHorretan eman genuen lehen asteburua uztaileko 13 (larunbata) eta 14koa (igandea) izan zen. Larunbatean, bidea sastrakaz eta hondarrez garbitu genuen, bai eta hegalak ere. Edozein angelutik ondo lan egiteko bezain garbi uzten saiatu ginen. Ondoren, asteburu honetan, harri-horma erortzeko arrisku handia zegoen tokian horma bera egonkortzen, desegiten eta berriro eraikitzen aritu ginen.\nAsteburu desberdinetan (uztaileko 20 eta 21an, 27 eta 28an) eta beste egun batzuetan (uztailaren 25, asteazkena) ere harri-hormak, zutabe tronkokonikoak, eskumako hormako zutabeen oinarriak eraikitzeari ekin genion. Aurrekoarekin batera, erdi aroko bidea (hasierako aldean) garbitzen eta azaleratzen ibili ginen.\nEgun hauetan guztietan parte-hartzea ona izan zen oso. 15 bat pertsona, larunbateetan gehiago igandeetan baino, ibili ginen egunero lanean.\nEgunak beroak ziren eta harrien eta zementuaren artean lan egiteak oraindik neketsuagoa izatea egiten zuen. Eskerrak intendentziakoek prestatutako hamaiketakoa eta janaria ugari eta gozoa zela, indarrak berritzeko ezin hobeto etorri zitzaigulako.\n2002ko uztailaren 25an, asteazkenean, aurrekoarekin batera, bidea zementuz garbitu eta mahatsondoak landatu behar ziren aldeetan lur gozoa pilatu egin genuen.\nLanik gogorrenak amaitu ziren. Orduan, teknikoagoa bai baina eramangarriagoa zen lana geratzen zen: egurrezko egitura prestatzea eta jartzea.\nLan-aldaketa eta horrekin batera eguraldi-aldaketa. Egurrezko egitura egiteko behar izan genituen egun gehienetan euria izan genuen lagunik fidelena, tresna elektrikoak euripean erabili behar zituzten pertsonen kalterako. Eta benetan behar zirela tresna elektrikoak!\nHemen, eta lanaren prozesu osoan, ardura tekniko guztia Harri ta Lur Baserri Lan eraikuntza-enpresako profesional handiek izan zuten. Ezertxo ere kobratu gabe beste edozein boluntario bezain beste lan egin zuten.\nEgurrezko egitura eraiki eta jarri abuztuko asteburu desberdinetan (2 eta 3an, 24 ostiralean eta 31 larunbatean) egin genuen.\nEgur-egituraz hitz egiten genuen bakoitzean hau esaten genuen: egurra, egur gehiago! Izan ere, egitura hori egiteko egur-kontsumoa oso handia izan zen. Honek hainbeste mahats-parra eraikitzeko beharrezko eskaera asetzeko garai batean genuen basoen kalitatea eta hedadura zein zen burura ekartzen zigun.\nGure kasuan eta kalitatezko bertoko zurik ezean autoklaben tratatutako koniferoen egurra erabili genuen.\nEmaitza... argia. Zutabe tronkokonikoak dituen parral ederra.\nEkimenaren oroigarri on moduan, lehengoratzea eta aintzat hartzearekin batera, postaltxo bat argitaratu genuen, Emilio Guinea Lopez ikerleak 1940an argitaratutako Vizcaya y su Paisaje Vegetal liburuan Busturiako Altamiran zegoen mahats-parraren margolana hain zuzen ere.\nEskulana debalde izan zenez emandako dirulaguntzekin egitura hau berreskuratzeak zuen gastuari aurre egiteko aukera izan genuen. Eskulana kontuan hartu bagenu 18.000 euroko diru-gastua izango genukeen.\nMAHATS-PARRALA AINTZAT HARTUTA IZAN GINENAREN ETA IZAN BEHARKO GINENAREN ADIBIDE MODUAN\nBeranduago, egitura hauek zer diren eta Busturiako Lekozaisko hau nola zahaberritu genuen azalduz interepretazio-panela kokatu genuen bertan.\n2002ko neguan etorkizuneko txakolia egiteko oso egokia den Hondarribi Zuri barietateko mahatsondoak landatu genituen. Guztira, 80 landare izan ziren, 40, mahats-parraren alde bakoitzean eta, bi, zutabe tronkokoniko bakoitzeko.\nEgunean, eta 5 urte barru arte, mahatsondoak zaintzen ari gara, denbora hori pasatu ostean mahats-mordoak ematen hasiko baitira. Aurreko zainketan huts egindako parrak aldatzearekin batera inusketari ere ekingo diogu.\nLehengoratze prozesuaren argazkiak ikusi nahi badituzu (.pdf 4,45 MB)\nDeskargatzeko panela: Urdaibaiko txakoli mahats-parrak (.pdf 2,23 MB)\nAmaitzeko esan Urdaibaiko Galtzagorriak Federazioak Egiten duguna garela esan dezakeela. Izan ere, garai batean hain garrantzitsua zen eta Urdaibaiko baserrietan, auzoetan eta udalerrietan, eta beraz, Euskal Herria osoan, hain onarturik zegoen auzolan-eran garrantzi etnografiko handiko egitura, zutabe tronkokonikoak erabiltzen dituen mahats-parralak alegia, oroigarri izateari utzi eta oraina izatea lortu dugu, eta etorkizuna ere izango delakoan gaude.


Sarrera / Fermin Muguruza New Orleans Basque Orkestra\nFermin Muguruza New Orleans Basque Orkestra zuzeneko emanaldiak 2016\nIaz bete ziren 30 urte Kortatuk bere lehen diskoa argitaratu zuenetik, eta urteurrenaren aitzakian Fermin Muguruza New Orleansera abiatu zen, bertako musikaren xarmak erakarrita eta jakitun zelako Katrinaren tragediatik hamar urtera hiria errebeldiaren eta komunitate-senaren eredu bihurtua zela. Eta hura guztia jasotzeko, “NOLA?” film dokumentala egitea erabaki zuen, eta beraren soinu-banda “Irun meets New Orleans” diskoan biltzea. Kantak eta protagonistek kontatzen dituztenak uztartuta daude kontakizunean, eta hala, musika, narrazioaren beste pertsonaia bat gehiago bihurtzen da.\nMuguruzak bere ibilbide musikal anitzeko kanta adierazgarriak aukeratu zituen bildumarako: Kortatu-ren kanta bi, beste bi Negu Gorriak-enak, bakarlari aroko pare bat, azken urteetan sortu eta oraindik argitara gabeko beste bi, eta Louisianako Estatuko hiri nagusiko klasiko bi.\nLana argitaratu ondoren, Bartzelonako Arts Santa Monica Kulturguneak gonbidapena luzatu zion Fermin Muguruzari BLACK IS BELTZA erakusketa bertan ikusgai egongo den bitartean (aurtengo ekainaren 21etik uztailaren 31ra) berak ere hantxe hiru asteko egotaldia egin zezan. Muguruzak eskaintza onartu eta Kulturgune berean operazio-zentroa ezarriko du ekainaren 21etik uztailaren 10era. Aldi horretan, erakusketarekin batera, beste hainbat ekimen burutuko ditu, eta diskoaren grabazioan parte hartu zuten musikari neworleanstarretako batzuk ere ekarriko ditu gonbidatuta, bere ohiko musikariekin batera NEW ORLEANS BASQUE ORKESTRA eratzeko.\nBildu hadi heu ere Muguruza Marching Bandaren bigarren lerrora! Hartu parte FERMIN MUGURUZA NEW ORLEANS BASQUE ORKESTRAren kontzertu historikoetan.\nMUSIKARI ZERRENDA/LINE UP\nFermin Muguruza: Ahotsa / Voice\nChrishira Perrier: Ahotsak / Backing vocals\nJonathan Freilich: Gitarra /Guitar\nPaul Thibodeaux: Bateria / Drums\nAshlin Parker: Tronpeta / Trumpet\nRobert Walker: Tronboia / Trombone\nDevon Taylor: Tuba / Tuba\nVictor Navarrete: Baxua / Bass\nMikel Azpiroz: Teklatuak / Keyboards\nGerard Casajús: Perkusioa / Percusions\nIgor Ruiz “Fino”: Saxoa / Sax\nAritz Lonbide “Lonbi”: Tronpeta / Trumpet


Irekia Eusko Jaurlaritza - Gobierno Vasco :: EHAA xedapena 201601456\nXedapenaren zenbakia: 201600051\nHurrenkenaren zenbakia: 201601456\nApirilaren 20ko 3/2007 Legearen bidez, Etxepare Euskal Institutua sortu eta arautu zen, honako helburu honekin: euskara eta euskal kultura Euskal Autonomia Erkidegotik kanpo sustatzea, hedatzea eta proiektatzea, bere hizkuntza ofizialetako edozeinetan eta zeinahi adierazpen, euskarri, bide eta adiera-moldetan.\nEtxepare Euskal Institutua nortasun juridiko propioa duen zuzenbide pribatuko erakunde publikoa da, bere helburuak betetzeko jarduteko gaitasuna du eta kultur arloan eskuduna den Jaurlaritzako sailari atxikita dago. Honako hauek dira Institutuaren organo artezkariak: Patronatua, Zuzendaritza Kontseilua eta zuzendaria.\nApirilaren 20ko 3/2007 Legeak, 7. artikuluan, Patronatuko kideak nor izango diren xedatzen du. 7.3 artikuluak xedatzen duenez, Patronatuko kideak izango dira, besteak beste, euskal letrak, filologia eta kultura ordezkatzen dituzten hamabost kide, eta kide horiek Euskal Autonomia Erkidegoko Gobernu Kontseiluak izendatuko ditu. Horretaz gainera dio berezko kideak ez direnak lau urterako izendatuko direla eta, epe hori igarotakoan, beste lau urterako ere izendatu ahal izango direla berriz, baina beste behin bakarrik.\n3/2007 Legearen lehenengo xedapen gehigarriak, 2. idatzi-zatian, xedatzen duenez, «Etxepare Euskal Institutuko organo artezkarietako kideen izendapena nahiz organo horien eraketa jardueren hasiera baino lehen egingo dira».\nEtxepare Euskal Institutuaren Antolakuntza eta Jarduera Araudia onartzen duen maiatzaren 13ko 88/2008 Dekretuak, bestalde, xedatzen du Institutua kide anitzeko bi organok –Patronatua eta Zuzendaritza Kontseilua– eta pertsona bakarreko organo batek –zuzendaria– osatuko dutela.\nMaiatzaren 13ko 88/2008 Dekretu horrek, 10. artikuluan, Patronatuko kideak –berezkoak eta berezkoak ez direnak– nor izango diren xedatzen du. 10.2 artikuluak dio Euskadiko Autonomia Erkidegoko Gobernu Kontseiluak izendatuko dituela euskal letra, filologia eta kultura ordezkatzen dituzten Patronatuko kide ez-berezkoak, lehendakari exekutiboaren proposamenez.\nHorretaz gainera, 10.4. artikuluan zehazten du berezko kideak ez direnak lau urterako izendatuko direla eta, epe hori igarotakoan, beste lau urterako ere izendatu ahal izango direla berriz, baina beste behin bakarrik. Epe hori amaitutakoan ere jarraituko dute beren funtzioak betetzen, harik eta haien ondorengo kide berrien izendapenak indarrean jartzen diren arte.\nHori dela eta, maiatzaren 18ko 143/2010 Dekretuaren bidez izendatu ziren Patronatuko kideak.\nDekretu haren ondotik, Eusko Jaurlaritzaren egitura aldatu egin da Lehendakariaren abenduaren 15eko 20/2012 Dekretuaren bidez (Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena, EHAAren 243/2012 zk., abenduaren 17koa).\nAldaketa horren ondorioz, bai eta euskal letrak, filologia eta kultura ordezkatzen dituzten kide batzuk berritzearen ondorioz ere, Etxepare Euskal Institutuaren Patronatuko zenbait kide berezko eta ez-berezko eguneratu beharra dago.\nHorrenbestez, ekainaren 30eko 7/1981 Jaurlaritzaren Legean eta Etxepare Euskal Institutua sortu eta arautzen duen apirilaren 20ko 3/2007 Legearen 6. eta 7. artikuluetan –Institutuaren Patronatuaren eta Zuzendaritza Kontseiluaren osaera arautzen dutenak– ezarritakoarekin bat, Hezkuntza, Hizkuntza Politika eta Kulturako sailburuaren proposamenez, Gobernu Kontseiluak 2016ko martxoaren 22ko bileran aztertu eta onartu ondoren, hau\n1. artikulua.– Lorea Bilbao Ibarra andrea, Legebiltzarrak euskal letren, filologiaren eta kulturaren ordezkari moduan proposatutako kidea, Etxepare Euskal Institutuaren Patronatuko kide ez-berezko kargutik kentzea.\n2. artikulua.– Amaia Espinosa Azkune andrea izendatzea Etxepare Euskal Institutuaren Patronatuko kide ez-berezko, Legebiltzarraren proposamenez, euskal letren, filologiaren eta kulturaren ordezkari moduan.\nDekretu honek Euskal Herriko Agintaritzaren Aldizkarian argitaratu eta hurrengo egunean sortuko ditu ondorioak.


Ikusi ez eze, hausnartu ere egiteko folklore festa | Dantzanet\nDantza bizi eta koloretsuak, indarrez bete-beteak, eta erroak 1940ko hamarkadan dauzkan talde baten ikuskizunak. Horiexek eramango ditu aurten agertokira Herrien Arteko Foklore Jaialdiak, Barakaldon. Betiko ardatzaren inguruan osatu dute egitaraua: herrietako folklorea ezagutarazteko lanaren inguruan. Hala ere, berritasunak ere izango dira. Besteak beste, folkloreari buruz hausnartzeko tartea eta lurralderik gabeko kulturen presentzia bermatu nahi izan dituzte. Hilaren 11ra arte, dantzaren hiriburu bihurtuko da herria.\nIbarra-Kaldu dantza taldeak antolatzen du folklore jaialdia. Iaz 50 urte bete zituen elkarteak. Ibilbide luze hori egin ostean, jakitun daude folklorea ez dela ikuskizun hutsa; pentsakizunerako tartea ere baduela herri kulturak. Honela azaldu du Aitor Gorostiza taldeko kideak: “Tarte bat egin diogu hausnarketari, etengabe hausnartu behar dela uste dugulako, folklorearen arloan egiten dugunaz jabetu gaitezen. Izan ere, gauzak egitearen egiteaz inertzian eroriz gero, zentzua galdu eta fosilizatzeko arriskua dago”. Patxi Laborda Aiko taldeko kidea eta Bilboko Musika eskolako dantza maisua gonbidatu dute hausnarketa horri bide emateko: Gureak ote… betikoak omen? hitzaldia eskainiko du. “Horren bidez, jakingo dugu betikotzat eta bertokotzat ditugun kultur adierazpide batzuk ez direla hain gureak eta hain betikoak. Eta kultura aldaketa dela, etengabe eraldatzen ari baita”.\nEkitaldi nagusia datorren asterako aurreikusi dute: abenduaren 9rako. Orduantxe egingo dute dantza saio nagusia, Barakaldo antzokian. Ibarra-Kaldu anfitrioiarekin batera kanpoko bi dantza talde ariko dira: Malagako Solera kultura elkartea eta Cuencako Puebla de Aljibe folklore taldea. Lehenengoak “errepertorio bizia eta koloretsua” erakutsiko du. Bigarrena “talde beteranoa” da: “Ofizialki 1980ko hamarkadaren hasieran eratu bazen ere, 1940ko hamarkadan ditu erroak”.\nEgun bat lehenago egingo dute musika ekitaldi nagusia. Ibarra-Kalduko musikariez gain, Kilika bertso eskolako bertsolariak eta bi gonbidatu berezi izango dituzte: Kale Dor Kayiko ijito elkarteko musika taldea eta Iratxe Mugire abeslaria.\nGorostizak azaldu du interes berezia zutela Kale Dor Kayiko taldea ekartzeko. “Euskal Herriko ijitoen nortasunaren eta berdintasunaren alde jardun du 1989tik hona. Ijito herria jaialdian izan zedin nahi genuen, askotan ahazten ditugulako lurralderik gabeko kulturak era honetako jaialdietan. Herria berdin lurraldea ekuazioa egiten dugu buruan. Zor hori kitatu beharra sentitzen genuen”.\nBestalde, Mugirek, oholtza handietan oso ezaguna izan ez arren, musikan bide luzea egina duela azaldu du Ibarra-Kalduko presidenteordeak: 12 urterekin hasi zen konposatzen, 17 urte zituela grabatu zuen lehen diskoa, eta bigarrena iaz kaleratu zuen. “Baina zaila da nor bere herrian profeta izatea”. Musika oholtza horretarako ere baliatu nahi dute: “Han, hemen eta inguruan konturatu gabe ditugun talentu berriez ohar gaitezen”.\nEgitarauko ekitaldi guztiek dute egiteko bat. Dena dago pentsatuta, eta denak du zer hausnartu. Kilika bertso eskolaren eskutik bertso afaria izan zen joan den ostiralean. Hala ere, beste jardueretako aurkezle lanetan jardungo dira jaialdian. Izan ere, bertsolaritzaren alderdi komunikatiboa ere azpimarratu nahi izan dute.\nAnfitrioiek, azkenik, emankizun bereziak prestatzen dituzte, urtero, musika eta dantza saioetarako. “Berebiziko ahalegina egin dugu Zuberoako Maskaradak oholtza gainera eramateko, iraupena halabeharrez murriztu arren, jatorrizkoaren haria eta sinbolismoa gal ez daitezen”.\nEuskal Herriko zein atzerriko dantzak plaza eta agertokietan plazaratzen jarraituko du jaialdiak; zaharrak zein berriak, Ibarra-Kaldun argi baitaukate kultura eta folklorea etengabe biziberrituz doazela.


Arau-hauste penalek %0,87 egin dute behera 2017ko lehen sei hileetan ~ Blog de Petronor\nArau-hauste penalek %0,87 egin dute behera 2017ko lehen sei hileetan\n21.7.17 Joseba Arruti No hay comentarios\nErtzaintzak 39.595 arau-hauste penal erregistratu eta ikertu ditu 2017ko lehen sei hilabeteetan, iazko epe berean baino %0,87 gutxiago, orduan 39.944 izan baitziren. Kopuru hauen arabera, 1.000 bizilaguneko 18,08koa izan da delitu-tasa urtarriletik ekainera bitartean, 2016ko 18,24koaren aurrean. Ondorioz, aurtengoa azken lau urteotako kopururik baxuena izan da. Emaitza hau bi aldiz da positiboa, sei hilabeteotan lortutako kopuru onaz gain lehen hiru hilabeteetako atzerakada txikia irauli delako, orduan 212 delituko gorakada jazo baitzen.\nBeherakaden multzoan delitu larrienak aipa daitezke lehenik, burututako erailketak; iazko 4etatik aurtengo 2etara jaitsi direlako. Biak, gainera, argitu egin dira eta ustezko egileak epailearen aurrera eraman ditu Ertzaintzak. Erailketa biak urtarrilean izan ziren, lehena hil horren 10ean Portugaleten, eta bigarrena 26an Andoainen. Lesioek, aldiz, gora egin dute, 2.565etik 3.048ra, %18,83ko hazkundearekin. Horien artean daude familia barruko tratu txarrak, gehien ugaritu direnak. Haatik, familia barruko ohiko tratu txarrak, lesiorik gabekoak, jaitsi egin dira, %9,55. Askatasun sexualaren aurkako arau-hausteak ere hazi egin dira aurtengo lehen sei hilabeteetan, 170etik 218ra.\nOndarearen aurkako jazoerak arau-hauste deliktiboen hiru laurdenak dira, eta horiei dagokienez iazko jaitsierari eutsi zaio, 30.336 arau-haustetik 29.176ra zehazki, %3,82 beraz. Aipatzekoa da etxebizitzetan indarrez egindako lapurketak gutxiago izan direla, %18,74 hain justu, eta joera hori etxebizitzekin lotutako guztietan egonkortu dela: trastelekuetan, itsatsitakoetan edo-ta garajeetan. Etxebizitzetako lapurreten beherakada hiru lurralde historikoetan gertatu da, gainera: Gipuzkoan %26,33koa izan da —2016ko lehen sei hilabeteetako 843 kasuetatik aurtengo epe bereko 621etara—, Bizkaian %14,56koa —1.113tik 951ra— eta Araban %8,94koa —179tik 163ra igarota—.\nIndarkeria edo mehatxuak baliatuta egindako lapurretak ere jaitsi egin dira, %16,63, eta —azken urteotan estrainekoz— baita motordun ibilgailuen lapurretak ere (%28,93). Iruzurrek %3,66 jo dute gora. Hauek sare sozialen gorakadarekin lotuta daude azken urteotan eta euren hazkunde ikusgarria kontrolatzen hasia da jada. Hoberakoa da baita droga trafikoarekin lotutako arau-hausteen eboluzioa (%8,22 jaitsi baitira), eta 'ordena publikoaren aurkako' goiburuan bildutakoena, 'terrorismo' moduren bateko nahasmendua ia desagertu delako eta bestelako arau-hausteak baino geratzen ez direlako: errietak, mehatxuak eta antzekoak.\nLurralde historikoka, arau-hauste penalen beherakada ia orokorra da. Araban behera egin dute (%3,80) eta baita Gipuzkoan ere ((%2,06), nahiz eta Bizkaian gorakada oso txiki bat gertatu (%0,40koa). 50.000 biztanletik gorako udalerrietan, behera jo dute Gasteizek (%7,86), Barakaldok (%9,58) eta Irunek (%1,51). Aldiz, gorakada izan da Bilbon (%5,56), Donostian (%1,03) eta Getxon (%4,76).\nGaizkiletzak orohar Euskadin azken urteotan beherako joera duen arren, urtero hazten dira Ertzaintzak epailearen aurrera daramatzan ustezko gaizkileekin lotutako ikerketak. Aurtengo lehen sei hilabeteetan 13.569 izan dira arau-hauste penalen baten berri ematera epaitegira joan behar izan duten pertsonak, iaz baino %3,1 gehiago, orduan 13.154 izan baitziren bide penaletik akusatutakoak. Bereziki dira azpimarratzekoak pertsonentzat, euren bizitza eta osotasunarentzat larrienak diren delituekin lotuta ikertu eta atxilo hartutako pertsonen kasuak —hau da, erailketekin edo-ta askatasun sexualaren aurkako lesio eta delituekin lotutakoak—, horien artean jo baitute gora gehien inkulpazioek.\nArau-hauste penalek behera jo dute Araban eta Gipuzkoan aurtengo lehen sei hilabeteetan, eta ezer gutxi igo dira Bizkaian.


COVID-19aren semaforoa EAEn: Araba, Bizkaia eta Gipuzkoa, 2021eko irailak 15\nVillabonan egoerak hobera egin du eta eremu berdera igaro da, covid-19ak EAEn herriz herri izan duen eragina neurtzeko Eusko Jaurlaritzako Osasun Sailak erabiltzen duen semaforoaren arabera. Gainerakoan, ez da aldaketarik izan semaforoan. Lekeitiok eremu gorrian jarraitzen du, Zallak, Aretxabaletak, Elgoibarrek, Mutrikuk eta Urnietak laranjan, eta Laudiok, Ortuellak eta orain Villabonak ere berdean.\nAtzo 195 positibo berri atzeman ziren Euskadin, aurreko egunean baino 23 gutxiago. Hala ere, 36 pertsona hil dira azken astean koronabirusaren ondorioz, maiatzeko lehen astetik hildako kopuru altuena.\nArabak (127 kasu 100.000 biztanleko) eremu horian jarraitzen du, baita Gasteizek, Amurriok eta Agurainek ere. Laudiok berdeari eutsi dio eta ez dago udalerririk ez eremu gorrian eztan naranjan ere.\nBizkaian ere hori jarraitzen du semaforoak (152 kasu 100.000 biztanleko), eta Lekeitio da gorri dagoen udalerri bakarra.\nHorian, bestalde, Abadiño, Abanto-Zierbena, Arrigorriaga, Barakaldo, Basauri, Berango, Bermeo, Bilbo, Derio, Durango, Elorrio, Erandio, Ermua, Etxebarri, Galdakao, Gernika-Lumo, Getxo, Gorliz Gueñes, Leioa, Markina-Xemein, Mungia, Muskiz, Ondarroa, Portugalete, Santurtzi, Sestao, Sopela, Trapaga eta Zornotza daude.\nGipuzkoa (162kasu 100.000 biztanleko) ere hori dago eta ez dago udalerririk eremu gorrian.\nAretxabaletan, Elgoibarren, Mutrikun eta Urnietan laranjan dago semaforoa.\nHorian, berriz, hauek daude: Andoain, Arrasate, Astigarraga, Azkoitia, Azpeitia, Beasain, Bergara, Donostia, Eibar, Errenteria, Hernani, Hondarribia, Irun, Lasarte- Oria, Lazkao, Legazpi, Lezo, Oiartzun, Oñati, Ordizia, Orio, Pasaia, Tolosa, Urretxu, Usurbil, Zarautz, Zumaia eta Zumarraga.\nVillabona, berriz, eremu berdera igaro da, egoerak hobera egin ostean.


Karea, produktu bakarra-hiru efektu, lurzoruen egonkortzean - CALCINOR. Minerales industriales\nHome / berriak / produktuen berrikuspenak / Karea, produktu bakarra-hiru efektu, lurzoruen egonkortzean\nKarea, produktu bakarra-hiru efektu, lurzoruen egonkortzean\nLurzoruetan egoten den ur-kopuru handiak eta buztinak zaildu egiten dituzte eraikuntza-lanak. Baina karea irtenbide azkarra da, eta gainera merkea, arazo horiek konpontzeko. Zentzu horretan, kareak hiru efektu ditu lurrak egonkortzeko zereginean, eta lurzoru ezegonkorrak lehortzeko, eraldatzeko edo egonkortzeko erabil daiteke.\nLurzoruak egonkortzeko prozesua behar izaten dute lurzoru natural buztintsuek, beren ezaugarriak hobetzeko: beren erresistentzia areagotzeko, plastikotasuna murrizteko, eraikuntza-lanak errazteko edo egonkortasuna handitzeko; era horretan, murriztu egiten dira egitura eta zoladuretan gerta daitezkeen arazoak.\nBuztina karez egonkortzea ez da ezer berria. Tibeteko piramideen eraikuntzan dagoeneko erabili zuten teknika hori, eta Txinan eta Indian ere maiz erabilitako metodoa zen; hala ere, 1950ean hedatu zen buztinak karez tratatzeko metodoa, eta autobideak, errepideak, lurreratzeko pistak eta abar eraikitzen hasi ziren.\nIzan ere, lurzoruen ezaugarri geoteknikoak egokiak ez direnean, ia ezinezkoa da era horretako eraikuntzak egitea; horregatik, ia ezinbestekoa izaten da lurzoru horietan tratamenduak egitea.\nKasu honetan, lurzoru ezegonkorrak kimikoki eraldatzen eta material erabilgarri bihurtzen laguntzen du kareak. Ikusi dugun bezala, aspaldiko kontua da karea eraikuntzan aglomeratzaile gisa erabiltzea, baina berriki materialen purutasunean eta material horiek aplikatzeko makinerian gertatu diren aurrerapenei esker, gero eta gehiago erabiltzen da lurzoruak egonkortzeko.\nAbantaila ugari ditu lurzoruak egonkortzeko karea erabiltzeak, bai ekonomikoak bai ingurumenari dagozkionak. Adibidez, eraikuntza batean lurzoruak karez egonkortzeak obraren trazaren beraren materialak aprobetxatzea ahalbideratzen du; era horretan, material horren kudeaketako gastuak saihesten dira. Karez egonkortzen ez bada, maileguzko material egokia beharko litzateke. Beraz, lurzoruak karez egonkortzen badira, obrak jasangarriagoak izango dira, bai ingurumenari dagokionez bai alderdi ekonomikoari dagokionez; izan ere, minutu gutxi batzuetan, kareak sostengu-ahalmen txikiko lurzoru plastiko bat lurzoru zurrun, trinkotzeko erraz eta sostengu-ahalmen bikaineko lurzoru bihurtzen du, non makinek zailtasunik gabe zirkula dezaketen.\nKarearen efektuak lurzoruen egonkortzean\nHiru efektu izan ditzake kareak lurzoruak egonkortzeko zereginean. Hain zuzen ere, lehortzeko, eraldatzeko edo egonkortzeko erabil daiteke karea lurzoru ezegonkorretan.\n1- Lurzorua lehortzea: Kare bizia (kaltzio oxidoa) oso eraginkorra da hezetasuna duen edozein lurzoru lehortzeko. Lurzoru buztintsuarekin nahasten denean, kare biziak ura xurgatzen du erreakzio exotermiko baten bitartez, eta drastikoki murrizten du lurzoruaren hezetasuna, hidratazio kimikoaren eta lurrunketaren ondorioz. Hezetasun murriztapena erabilitako kare kopuruaren eta ingurumen-baldintzen araberakoa izango da, % 2 eta % 5 artekoa. Prozesu hori karea bota eta berehala gertatzen da.\n2- Lurzorua eraldatzea: Karea lurrera botatzerakoan, eraldatu egiten da lurzoru buztintsuko partikulen gainazaleko karga-banaketa; elkartruke ionikoa gertatzen da lurzoruko Sodioaren (Na) eta Karearen Kaltzioaren (Ca) artean. Prozesu hau era karea bota eta berehala gertatzen da. Horren efektua da lurrak ura atxikitzeko gaitasuna galtzen duela.\n3- Estabilización del suelo: En este caso el efecto se produce más a medio plazo y de una manera gradual. La arcilla del suelo (que contiene sílice y alúmina) en contacto con la cal es capaz de formar silicatos y aluminatos cálcicos hidratados. Esta reacción es llamada “puzolánica” y da como resultado un aumento de la compresión simple del suelo, así como una mayor estabilidad frente a las heladas.\nZein lurzoru egonkortu daitezke karez?\nLurzoru batean aurreikusitako edozein lanen aurrean, ezinbestekoa da aldez aurretik zehatz-mehatz ezagutzea lurzoru hori osatzen duten materialen ezaugarriak, bai eta material horiek sor ditzaketen arazoak ere.\nLurzoru bat karez egonkortzeko zeregina arrakastatsua izan dadin, lurzoruak plastikoak izan behar dira (10eko Plastikotasun-indizea edo handiagoa), baina badaude beste muga batzuk ere lurzoru motei dagokienez:\n Sulfato disolbagarrien eduki sandia.\n Materia organikoen eduki sandia.\n 10 mm-tik gorako tamainako elementuen presentzia.\nBeraz, lurzoruak egonkortzeko beharrezkoa da aldez aurretik azterketa xehatu bat egitea, ez bakarrik lurzoruaren ezaugarriei eta homogeneotasunari buruzkoa, baizik eta baita laborategiko saiakuntzak ere, karearen beharrezko dosia zehazteko.\nCalcinor lurzoruak egonkortzeko prozesuetan\nCalcinorrek lurzoru buztintsuak karez egonkortzera bideratutako produktu-aukera zabala eskaintzen du. STABYCAL® aurrez aipatutako hiru efektuetarako produktu egokia da.\nSTABYCAL® / Kare bizia\nSTABYCALS® / Kaltzio hidroxidoa\nLehortzea √ X\nEraldatzea √ √\nEgonkortzea √ √\nGainera, lurzoruak egonkortzeko aholkularitza-zerbitzu osoa eskaintzen dizu Calcinorren sail teknikoak. Jar zaitez gurekin harremanetan. Hemen.


PLASTIKA ETA IKUSIZKOEN HEZKUNTZA: 2015/01\nKULTURAZ ABERASTU, KULTURA BILATU\nnork argitaratua mikelplastika ordua: 16:09 iruzkinik ez:\nbeste atalak 2DBH IET, 3DBH TEKNIKAK, ANIMAZIOA, animazioa 3D, euskara, gif, gimp, ikt, inkscape, Lauaizeta BHI, marrazkia, PLASTIKA 2.0, publizitatea\nInauteriak badatoz. Garaian garaikoa, pertsonaiak bilatu eta mihise kuadroa pintatzen ari gara, mozorrotzeko balioko lukeen pertsonaien bila. Atsedenak beharrezkoak direnez, hauen isladatxoa jarri dizuegu ere...\nnork argitaratua mikelplastika ordua: 13:40 iruzkinik ez:\nbeste atalak 4DBH PLASTIKA, erakusketa, euskara, inauteriak, kartela, kolore beroak, kolore teoria, LAUAIZETA, PLASTIKA 2.0\nKOMIKI BIDEOA EGITEKO GALDEKETA LAGUNGARRIA\nNahiz eta taldeka erabaki, ikasle bakoitzak bidali behar du honako galdeketa digitala. Lau galdera motz eta zehatz ditu. Galderak osatutakoan amaierako botoi urdinari klikatu eta bidaliko du irakasleak erantzunak jaso ditzan.\nnork argitaratua mikelplastika ordua: 09:38 iruzkinik ez:\nbeste atalak 2DBH PLASTIKA, euskara, KOMIKIA, Lauaizeta BHI, PLASTIKA 2.0\n3DBH DISEINUA: BIDAI AGENTZIA\nDenbora animazioa ateratzen zaigu sarri ordenagailu zein tramankulu digitaletako pantailan...Guk 3 diseinatuko ditugu: matxura, on/off eta aipatutako denbora...\nIKASLEA: "Bidai agentziara hurbildu nintzen, eta han lanean nengoela amestu. Zein bidai egingo nuke munduan zehar?"\nPresupuesto librea....Plastikaren abantailak....\nEgin beharreko lana, bideoan lotu, youtubera igo eta blogean publikatu behar dena.\nHiria edo lekua aukeratu\nInterneteko argazki irudiak\nGoogle Eartheko 3D bideoak\nnork argitaratua mikelplastika ordua: 14:29 iruzkinik ez:\nbeste atalak 3DBH DISEINUA, 3DBH PLASTIKA, ANIMAZIOA, ARGAZKIGINTZA DIGITALA, diseinua, diseinua 3D, Lauaizeta BHI, PLASTIKA 2.0\nINAUTERIAK PINTATZEN. 4DBH PLASTIKA\n3 eta 4 DBH Plastikan #marrazkia eta #pintura uztartuko ditugu #inauteriak gaiari heltzeko. Propagandako egutegi erraldoiak hartu eta birziklatu ditugu mihise moduan funtziona dezaten. Ikasleak, banaka edo taldeka, interneten nabigatuko du eta pertsonaia aukeratu beharko du mozorroa marrazteko. Behin irudia aukeratuta, mihisean marraztuko du, marrazkia kokatuz eta ardatz nagusiak zein puntu interesgarrienak markatuz. Tekniken artean hautatu behar da ondoren: tenpera, collage ala biak nahastuta. Hortik aurrera, lana egin eta disfrutatzera.\nnork argitaratua mikelplastika ordua: 13:09 iruzkinik ez:\nbeste atalak 4DBH PLASTIKA, diseinua, euskara, kartela, kolorea, LAUAIZETA, marrazkia, PLASTIKA 2.0\nKOMIKIA: KONTAIDAZU ISTORIO BAT!\nProgramazioa jarraituz, #komikia lantzen dugu 2DBH Plastikan, bigarren ebaluazioan. Bertan, helburu nagusia, istorio bat kontatzea da. 14-15 ikasturte honetan, talde lanean ekingo diogu erronka honi. Batetik, ikaskideekin lan egiteko gaitasuna indartu nahi dugu, ideiak partekatu eta elkarrekin garatzeko guneak bilatuz. #Plastikari dagokionez, hizkuntz komunikazioa landuko dugu, #istorioa adierazteko, kameraren aurrean ahozkotasuna landuz eta taldean, pertsonaien izaerak eta gidoia zehazterakoan. Gizarte gaitasuna landuko da ere, istorioa gertatzen den garaia eta gizarteak ikertuz. IKT gaitasunean sakonduko dugu, nola ez, internetetik ikus entzunezko edukiak sailkatuz, analizatuz, berrerabiliz, ikertuz. Smartphonak, gelako ikasle bakoitzaren ordenagailuak, aurikular eta mikrofonoak, chroma eta software librea(#gimp, #inkscape, #audacity, #openshot, etab) erabiliz, ikasleak musika eta audio efektuak sortuko ditu. Giza argazkiak atera eta grafikoki eraldatuko ditu, pertsonaien aurpegiak lortu eta gorputz erak marrazteko. Aplikazioak eta youtubeko bideoak erabiliko ditu, behin digitalki birmoldaturik, lekuak, akzio eszena etab lortzeko.\nKomikia, Arte ataletako 9. tzat hartu izan da : Pintura, Eskultura, Arkitektura, Musika, Literatura, Dantza, Zinema, Poesia eta Komikia. Oso zabala eta mardula da bere ekarpena Historian zehar: kobazulotatik hasi, egiptiarrak, erromanikoa, undergrround, #PernanGoñi, etab luzea...\nbeste atalak 2DBH PLASTIKA, diseinua, euskara, gif, gimp, inkscape, KOMIKIA, Lauaizeta BHI, PLASTIKA 2.0\n▼ urtarrila (6)


Enpresagintzaren misioa ikerketa eta transferentziaren esparruan, ezaguna izatea da, enpresa kudeaketaren eta ekintzailetzaren berrikuntzan egiten duen ekarpenagatik. Hau lortu egiten du, MONDRAGON korporazioko zein kanpoko erakunde eta enpresekin egindako ikerketa garapenaren eta lankidetza transferentziaren bidez.\nBikaintasunaren ekoizpen zientifikoaren gaitasuna, finkatu egin da azken urteetan. Tarte honetan, ISI artikulu asko argitaratu dira, eta transferentzia arlotan zentratutako doktore tesi kopurua, zifra handiagotara heltzen da urtero. Nabarmendu behar den puntu bat, ikerketa talde erreferente baten kontzesioa izan da, Eusko Jaurlaritzaren partetik, zentrokoak berezkoak diren kudeaketa gaietan.\nHau guztia, ikerketa industrialagoan eta esperimentalagoan egindako fokalizazioaren ondorioa da. Honen bidez sortzen den ezagutza, enpresek euren prozesuetan era naturalean eta berehalakoan aplika dezakete. Zentzu honetan Fakultateak, martxan jarri du bezeroarekiko espezializazio proiektu bat; eta honi esker, hurrengo urteetan gure erakundearen garapen estrategikoan funtsezkoak izango diren hainbat ezagutza arlotan enfokatu da.\nEra orokorrean, gure espezializazioa Industrian eta Zerbitzu Aurreratuetan zentratzen dela esan dezakegu. Kontzeptu honen esanahia zehazteko, akotazioko hiru aldagai erabiltzen ditugu.\nBatetik, hitz egiten ari garen erakundeen abantaila lehiakorra merkatuetan, berrikuntzan oinarritzen da. Erakunde hauek esfortzu inbertitzaile handia egiten dute I+Gean, eta euren posizionamendua enpresa globalarena da. Beste elementu garrantzitsu bat da, euskal industria ehuna kontuan harturik, tamaina ertaineko erakundeak direla.\nBigarrenez, gure ahalegin ikertzailea, batez ere zentratu behar da, baina ez guztiz, hainbat sektore zehatzetan. Berrikuntza kudeaketan, oso zeharkakoa izan arren, egia da sektore ezberdinek gero eta neurri handiagotan, espezifikotasun propioak dituztela eta horregatik, ikerketa zentratu egin behar da, hauen kasu zehatzean.\nGure arreta gehien erakarri behar duten sektore hauek aukeratzerakoan, bi irizpide jarraitu dira. Batetik, MONDRAGON Korporazioaren gaur egungo eta etorkizuneko negozioaren garapenaren estrategia eta bestetik, Eusko Jaurlaritzak markatutako espezializazio adimendunaren estrategia.\nHirugarrenez eta azkenik, Enpresagintzak konpromiso irmoa dauka, gure erakundeen lehiakortasun eta jasangarritasunerako funtsezkoak diren kudeaketa aurreratuaren praktiketan espezializatzeko. Momentu honetan, arlo honi dagokionez, ezagutza estrategikoaren zortzi esparrutan lan egiten da. Orokorrean esanda, gai hauek hurrengoak dira: negozio berrien garapena eta ekintzailetza, pertsonen kudeaketa estrategikoa eta merkatuen garapena bezero globalarekiko bideraketaren bitartez.


PVCzko sabai tenkatuak | Consumer\nPVCzko sabai tenkatuak\nXafla malguak dira, gainazalean ainguraketa-sistema baten bidez finkatzen direnak.\nBatzuetan, etxebizitzaren sabaia hain hondatuta dago non konponketa lokalizatuak ez baitira nahikoak. Itxura berritzeko, sabai tenkatuak alternatiba bat dira. Binil poliklorurozko (PVC) xafla malguak dira, kolore eta akabera desberdinetakoak, hala nola matea, satinatua edo distiratsua. Plakak neurrira egiten dira, jarriko diren azaleraren arabera. Abantaila nagusi bat du: PVCzko xaflak tenkatzen dituen ainguraketa-sistema baten bidez instalatzeak ez du obra handirik eskatzen. Azken emaitza ez da zurezko pintura edo sabai faltsuak bezain konbentzionala.\nSabai tenkatuak PVCzko xafla batez edo elkarren artean soldatutako hainbat xaflaz osatuta daude. Material hori iraunkorra da, ez sukoia, eta estalkietako beste estaldura batzuk bezala, lanparak edo argiztapeneko beste edozein elementu, aire girotuko sarrerak edo su-detektagailuak instalatzeko aukera ematen du.\nEstankotasuna beste ezaugarri bat da. Goiko solairuetatik edo etxetik bertatik ihes eginda ura galtzen bada, tenkatutako sabaia ez da arriskuan egongo. Haren izaera malguak -150 kg-rainoko masak jasan ditzakeela- eta iragazgaiztasunak uraren pisuak materiala deformatzea eragiten dute, burbuila handi bat sortu arte. Horrela, likidoa isolatu eta altzariak, hormak eta sabaiaren azpian kokatzen den edozein elementu babesten dira.\nPVCzko sabaiek lanparak edo argiztapeneko beste edozein elementu instalatzeko aukera ematen dute.\nPieza desmuntagarria denez, ur gelditua erraz kentzeko aukera ematen du. PVCzko xafla zentimetro batzuez desarmatu daiteke, ur-mahuka bat sartzeko, ihesetik datorren ura husteko.\nBeste abantaila bat mantentze-lan erraza da.' Pinturak, igeltsuak edo sabai aizunek ez bezala, PVCak ezin hobeki jasaten du denboraren joana eta ez du aldizkako berritzerik behar. Zapi batekin garbitu daitezkeen gainazalak dira, eta zikinkeria zailenerako berariazko garbiketa-produktuak erabiltzen dira.\nSabai tenkatuak, etxebizitzetan eta espazio publikoetan, hala nola, eskoletan, jatetxeetan eta hoteletan, lehorrean jartzen dira. PVCzko plakak lurrazaletik 3 cm-ra jartzen dira finkatze-sistema baten bidez. Plastikoz edo aluminioz egindako profilak dira, eta sabaian takoak erabiliz ainguratzen dira.\nDiseinuaren arabera, agerian edo ezkutuan geratzen dira PVCzko plaken azpian. Era berean, xaflen perimetroan arpoi soldatuak daude, profilen eta plaken arteko lotura ahalbidetzen dutenak.\nSabai tenkatuak ez dira pintatu behar, kolore desberdinetan egiten baitira. Akabera ere aldatu egiten da: matea, satinatua, distiratsua, metalizatua, zeharrargitsua edo zulatua dira ohikoenak.\nMaterial malgua denez, PVCzko sabaiak bolumen desberdineko olatuak edo formak molda eta birsortzen dira. Inprimaketa digitala ere eremu horretan lehorreratu da. Merkatuan badira paisaia edo argazki pertsonalak erreproduzitzen dituzten sabaiak.\nazalera láminas flexibles-eu PVC-zko sabai tenkatuak sabaiak tenkatu


Ez da PCR probarik edo antigeno negatiborik onartuko, eta laguntzaileek ziurtagiria aurkeztu beharko dute ospitaleko sarreran\nCOVID-19aren intzidentzia handia denez (100.000 biztanleko 1.500 kasu inguru), Tolosako zentroak bere segurtasun-protokoloak indartu behar izan ditu ospitaleratze-eremuan. Hala, ospitaleratutako pazienteei lagundu behar dieten pertsona guztiek txertaketa-ziurtagiri ofiziala aurkeztu beharko dute ospitaleratze-solairuetara sartu aurretik.\nNeurri honi gehitu behar zaio, ingresatzera doazen pertsona guztiei PCR egitea. Laguntzaileek abenduaren 16tik aurrera aurkeztu beharko dute ziurtagiria. Txertaketa-ziurtagiria baino ez da baliozkoa izango. Ez da PCR probarik edo antigeno negatiborik onartuko, eta laguntzaileek ziurtagiria aurkeztu beharko dute ospitaleko sarreran.\nGainera, zentroak gogorarazi duenez, kanpoko kontsultetara joaten diren pertsonek beti bakarrik joan behar dute, ospitaleko bulegoetan eta zentro anbulatorioetan zirkulatzen duten pertsonen kopurua ahalik eta gehien mugatzeko. Mendeko pertsonak eta adingabeak ahalko dute laguntzailekin kontsultara joan. Gainera, derrigorrezkoa da maskara homologatua erabiltzea – Kirurgikoa edo FFP2a – Beti eta uneoro, osasun-instalazioen barruan dagoen bitartean.


Barrikadetako oihartzuna - Angelu itsua\nHasiera » Historia » Barrikadetako oihartzuna\nAtalak: Historia, Nazioartea, Politika\nBarrikada bat sutan asteazken gauean Bartzelonan, edukiontziz eta hesiz osaturik (arg: Jordi Borràs)\nEz, ez da egunotan Katalunian bizitzen ari direnaren lehen lerroko kronika baten izenburua. Madrilen 1854an publikaturiko egunkari batena baizik: El Eco de las Barricadas. Hoja democrática. Aurreneko sozialista eta errepublikar espainiarren topaleku izan zen kazeta hura, monarkiaren eta orduko agintarien kontrako herritar matxinadatik sortua.\n1854ko uztailean Madrilgo kaleak barrikadaz bete ziren, baita Bartzelonakoak ere, preso politikoentzako amnistia eta “konstituzio” atzerakoia bertan behera uzteko eskatuz. Militarren zati bat ere altxatu zen eta hala hasi zen historiografia ofizialak biurteko progresista deitu diona, Canovas del Castillo eta Espartero liberalek gidatuta.\nBaina iraultza hura ez zuten politikoek eta militarrek egin, herritarrek baizik. Bartzelonan langileek ehuntzeko makinak erre zituzten eta Madrilen su eman zieten jauregi eta barrikadei. Demokrazia barrikaden eskutik zetorren beraz.\nHerritar demokraten barrikada Madrilgo Montera kale zentrikoan, 1854ko ilustrazio batean: “Suaren erdian jasoa”, dio oinean.\nParisen 1870ean komuna sortu zenean ere barrikadak izan ziren herritarren defentsarako arma nagusia, eta Berlinen 1918-1919ko iraultzan denetariko objektuz bete zituzten kaleak espartakistek.\nOrain, Kataluniako politikari independentisten kontra Espainiako Auzitegi Gorenak jarritako zigor gogorrek kaleak irakiten jarri dituzte, eta askok eskuak burura eraman dituzte etorbideetan garrak ikusi orduko. Sánchezen gobernuak azkar egin du inbentarioa: 157 barrikada sutan astearte gauean Bartzelonan eta beste 50 hurrengo gauean. “Protestak biolentzia olatu bihurtu dira Katalunian”, esan du hango egunkari monarkiko nagusiak. Biolentzia barrikaden eskutik beraz.\nBaina indarkeriarekin lotura hori besterik gabe egitea, Bartzelonako historian eta herritarren imajinarioan barrikadek izan duten esanahia ahaztea da. Ahaztea, esaterako, 1909ko Aste Tragikoa gertatu zenean dozenaka barrikada altxa zituztela gerra arrotz baten injustiziaren kontra, eta ahaztea 1936an faxistei aurre egiteko adokinez bete zituztela ramblak eta paseoak, Axel Österberg kazetari norvegiarrak Bartzelonako barrikaden atzean liburuan deskribatu zuen gisan. Barrikaden federazio bat sortzera iritsi ziren.\n1909ko Aste Tragikoan dozenaka barrikada jasoeta su man zieten, irudian ikus daitekeen bezala\nBartzelona erdiguneko kaleak barrikadekin eraldatuta 1936ko uztailean.\nBarrikadek espazio urbanoa okupatu eta bereganatzeko funtzio praktikoa zuten, defentsa koordinatzeko, baina funtzio sinboliko bat ere bazuten: klaseen arteko fronterak ezartzea eta hiriaren mapa alternatibo bat sortzea.\nAdibide garaikideak ere baditugu: 2006an Oaxacan milaka lagun kalera atera zirenean poliziak eta militarrak ospa egin behar izan zuten barrikaden laberinto artean, zientoka jaso baitzituzten Mexikoko hiri hartan. Estatuaren ezinaren aurrean, segurtasunerako azpisistema moduko bat sortu zuten, hezkuntzako manifestarien kontrako erasoak saihesteko.\nAlde batera utziz biolentzia zer den eta nork sortzen duen –Hedoi Etxartek aurrekoan Euskadi Irratian gogorarazi zuen moduan, egunotako Bartzelonako gertaeren sekuentzia guztia oso ondo kontatzen ari da Vilaweb ataria–, barrikada bat hori da, barrikada bat, eta horren atzean dagoenaz hitz egin beharko litzateke.\n1854ko matxinada hartan, Madrilen eraikinek su hartu zuten, eta barrikadaz barrikada zebilen jendetzak Saladeroko espetxea –hango kartzela nagusia– asaltatu eta presoak askatu zituzten.


Umetoki Lepoko Minbiziaren Baheketarako Programa Arabara ere zabaldu da - Osaraba\negilea Osaraba · 26 azaroa, 2018\nAraba ESIaren eta Arabako Errioxako ESIaren barruan dauden emakumeak pasa den astean hasi ziren emaginaren kontsultan proba egiteko gonbidapenak jasotzen; lehen fase honetan 440 izango dira\nGipuzkoak jarraitzen du programa zabaltzen eta Arrasateko, Bergarako, Oñatiko, Aretxabaletako eta Eskoriatzako osasun-zentroetan ere hasiko dira azaroaren 30etik aurrera bertako kontsultetan hitzordua ematen\nPrograma ekainean abiatu zen, Debabarrenako ESIan, esperientzia pilotu gisa, eta xede den biztanleriaren emakumeetan % 73,5ra iritsi da\nOsakidetzak, dagoeneko, hasi du Araban Umetoki Lepoko Minbiziaren Baheketarako Programa zabaltzen; horretarako, 440 gutun bidali dizkie 25 eta 29 urte bitarteko emakumeei. Gutun horietan, beren osasun-zentroko emaginarenera joateko hitzordua ageri zaie. Gutunak pasa den astean heltzen hasi ziren. Datozen egunotan, zehazki abenduaren 3tik aurrera, Lakuabizkarra, Salburua, Zabalgana eta Lezako zentroetan eta azaroaren 30etik Agurainen probak egiten hasiko dira; horien bidez, umetoki-lepoko minbizia garatu aurretik minbizi aurreko lesioak antzeman daitezke. Minbizi hori emakumeetan eragin gehien duen hirugarrena da.\nBestalde, programak jarraitzen du gaurtik aurrera Gipuzkoan ere zabaltzen; bertan pasa den ekainean jarri zen martxan, esperientzia pilotu gisa, Debabarrenan. 88 gonbidapen bidali zaizkie Debagoieneko ESIko emakumeei; horiei ere hitzordua jarri zaie, azaroaren 30etik aurrera Arrasateko, Bergarako, Oñatiko, Aretxabaletako eta Eskoriatzako osasun-zentroetara bertaratzeko.\nJon Darpón Osasun sailburuak, gaur, proba hori egingo duen Araba ESIko zentroetako bat bisitatu du, Lakuabizkarrakoa. Bertan, lurralde horretan programa ezartzean “oso urrats garrantzitsua” ematen dela nabarmendu du; izan ere, horrelako jarduketen bidez, “minbizitik bizirik irteteko tasak handitzen laguntzen ari gara”. Sailburuak berriz ere nabarmendu du Osakidetzak eta Osasun Sailak “prebentzioaren eta diagnostiko goiztiarraren alde apustu egiten jarraitzeko” duten konpromisoa, “bai eta programa horietara berdintasun-baldintzetan jotzekoa ere eta, horrela, egon daitezkeen desberdintasunak saihestekoa”.\nZentrora eginiko bisitan, Juan Luis Diego Osakidetzako zuzendari nagusia, Fátima Ansotegi Osasuneko sailburuordea, Nekane Murga Plangintza, Antolamendu eta Ebaluazio Sanitarioko zuzendaria, Andoni Arcelay Osakidetzako Osasun Laguntza zuzendaria eta Antonio Arraiza Osakidetzako osasun-eremua programen koordinatzaile korporatiboa ere izan dira.\nGaurtik aurrera Araba ESIan, Arabako Errioxako ESIan eta Debagoieneko ESIan ere zabalduko den programa pasa den ekainean abiarazi zen Debabarrenako ESIan, esperientzia pilotu gisa. Euskadi, gainera, populazio-ereduaren araberako programa hori ezartzea erabaki duen lehen autonomia-erkidegoetako bat izan da; prebentzio-jarduera horrek 25 eta 29 urte bitarteko emakume guztiak hartzen ditu, sistematikoki, eta, horretarako, banako gonbidapena egiten zaio emakume bakoitzari, proba egin ahal izateko.\nPrograma hori pixkanaka ari da ezartzen; lehen urte honetan, 25 eta 29 urte bitarteko emakumeetan. Adin-tarte hori zabaltzen joango da, apurka, 2023. urtera arte; horrela, 65 urte arteko emakumeetara ere iritsi nahi da.\nDatorren urtetik aurrera, gainera, Gipuzkoan oraindik zabaldu ez den ESIetara zabalduko da –Donostialdea, Goierri-Urola Garaia, Bidasoa, Tolosaldea–, bai eta Bizkaikoetara ere.\nDebabarrenako ESIan ezarri ziren lehen hiru hilabeteetan, guztira 25 eta 29 urte bitarteko 1.113 emakumeri bidali zitzaien gonbidapena proba egiteko. Xede den biztanleriko emakumeen % 73,5 bahetu da, eta probak, kasuen % 93an, emaitza negatiboa izan dute. Gainerakoak umetoki-lepoko patologiara bideratu dira edo proba errepikatuko zaie datorren urtean.\nGaur egun, autonomia-erkidego gehienetan bezala, umetoki-lepoko baheketa Euskadin eredu oportunistaren arabera egiten da, alegia, pazienteak hitzordua eskatu eta kontsultara doala aprobetxatzen da proba egiteko. Formula horrek, hala ere, ez du babes egokia, eta kontsultara bertaratzen ez diren emakumeak zigortzea ekar dezake, batik bat nagusienak edo ikasketa-maila baxuagoak eta, beraz, informazio-kalitate baxuagoa dituztenak. 50 eta 64 urte bitarteko emakumeen % 16k proba hori sekula egin ez duela kalkulatzen da.\nAurrerantzean, umetoki-lepoko baheketa prozesu antolatua eta integratua izango da Euskal Osasun Zerbitzuan, eta, horren bidez, helburu den biztanleria osora heldu ahalko da: hiru lurralde historikoetako 25 eta 65 urte bitarteko emakumeak. Eredu horren bidez, gainera, proben kalitatearen kontrola ziurtatu, zelula anormalak edo giza papilomaren birusaren (GPB) presentzia detektatzen den kasuetan bideratzeko eta segimendua egiteko berezko zirkuituak ezarri, birdeia egiteko sistemak erabili eta proba aplikatzeko tartea errespetatu ahalko da.\nPopulazio-oinarriko baheketa berri horrez gain, bularretakoa eta kolon eta ondesteko minbiziarena ere badaude, eta hobekuntza esanguratsua dakar irisgarritasunari dagokionez. Hobekuntza hori Osasun Sailaren eta pazienteen elkarteen, kasu honetan FEKOORreko Berdintasun Batzordearen arteko elkarlaneko lanari esker gauzatu da. Horrela, programan parte hartzera gonbidatzeko gutunean, doako telefono-zenbakia eta/edo helbide elektronikoa ageri dira, irisgarritasun-arazorik izanez gero, horren berri emateko, emakumeari irisgarritasun-errealitate bakoitzera egokitutako zentro eta/edo kontsultetara joateko dei egin dakion.\nAzken bi hamarkadetan, azterlan ugarik giza papilomaren birusa (GPB) umetoki-lepoko minbiziaren ia kasu guztien eta zelula lokaletan (zitologia) aldaketak zehazten dituzten lesio aitzindariak eragiten dituen agentea dela egiaztatzen duen ebidentzia sendoa erakutsi dute. 2015eko Europako eta Espainiako gidetan adostasun orokorra dago 35 urtetik gorako GPB birusa zehazteko proba eta 25 eta 34 urte bitartekoen artean zitologia baheketa-programetan erabil daitezkeela. GPBa nagusia da 35 urtetik beherakoetan; beraz, emakume horietan zitologia egitea balioesten da, adin horretatik gorakoetan GPBa balioesten da eta, beharrezkoa izanez gero, zitologia ere bai.\nEtiketak: Bisita instituzionalakEmakumeak Artatzeko ZentroakGinekologiaMinbizia\nNext story "A la doctora Asunción Roldán"\nPrevious story Lehendabiziko ikastaro aurreratua jaioberrien eta pediatriako BBBri buruzkoa Araba ESIn


GOTAM HOODY JKT M TXAKETA\nTernua etxearen gizonentzako GOTAM HOODY JKT jaka balio anitzeko jantzi dotorea da. Oso egokia da mendiko jardueretarako, esate baterako, trekkingean edo mendi-ibilaldietan erabiltzeko, bai eta denbora libreko beste jarduera batzuetarako ere. Jasangarritasunaren aldeko gure jarreraren erakusgarri, berehala lehortzen den jaka transpiragarri, epel eta sendo hau Warmshell Eco ehunarekin dago fabrikatua eta mugimendu-askatasun bikaina emango dizu. Jaka modura erabil daiteke isolamendu arin baterako edo shell jantzi baten azpian erabil daiteke, tarteko geruza arin modura.\nTxanodun jaka alderantzikagarri eta dotorea, oso egokia kanpoko jarduera mota guztietarako. Warmshell Eco ehun birziklatuz egina dago; jaka modura erabil daiteke isolamendu arin baterako, edo Shell jantzi baten azpian, tarteko geruza arin modura. Jantzi eroso, sendo eta berehala lehortzekoa, eta mugimendu-askatasun bikaina eskainiko dizu. Jostura lauak ditu, urradurak eragozteko; horrez gain, hiru patrika (bi, eskuetarako, eta beste bat, mahukan), lokarri bidez egokitu daitekeen barrena eta eskumutur eta txano elastikoak ditu, beroa ez galtzeko.\nEhun konposaketa: 95% Poliesterra 5% Elastan\nKITA M KAMISETA\nQUEZON M JAKA\nBENTOTA JKT M JAKA


Orrialde-zenbakiak - LibreOffice Help\nWriter-en, orrialde-zenbakia testuan txerta dezakezun eremua da.\n1 Orri-zenbakiak txertatzeko\n2 Zehaztutako orri-zenbaki batekin hasteko\n3 Orri-zenbakiaren estiloari formatua emateko\n4 Orri-zenbakiaren estilo bat baino gehiago erabiltzea\n4.1 Lehen orriari beste orri-estilo bat aplikatzeko\n4.2 Eskuz txertatutako orri-estiloaren aldaketa bat aplikatzeko\nAukeratu Txertatu - Eremuak - Orrialde-zenbakia kurtsorea dagoen lekuan orrialde-zenbakia txertatzeko.\nWriter-en, orri-estilo bat baino gehiago beharko dituzu. Lehen orri-estiloak orri-oina du, eta orri-oin horrek zenbaki erromatarren formatua duen orri-zenbakiaren eremu bat dauka. Hurrengo orri-estiloak ere orri-oina du, baina orri-oin horretako orri-zenbakiaren eremuak beste itxura bat du.\nBi orri-estiloak orri-jauziaren bidez bereizi behar dira. Writer-en, orri-jauzi automatikoak nahiz eskuz txertatutako orri-jauziak erabil ditzakezu.\nKtrl+Sartu sakatzen baduzu, orrialde-jauzia estilo-aldaketarik egin gabe aplikatuko duzu.\nAukeratu Formatua - Estiloak eta formatua.\nEstiloak eta formatua leihoan, egin klik Orrialde-estiloak ikonoan.\nRetrieved from "https://help.libreoffice.org/index.php?title=4.1/Writer/Page_Numbers/eu&oldid=700757"\nThis page was last edited 07:12:16, 2014-02-20 by LibreOffice Help user WikiSysop.


OHAR GARRANTZITSUA, NORTASUNA ORDEZTEA - Kontratazio Publikoa Euskadin\nHorrelako jardueren berri izanez gero, salaketa jarri behar da Ertzaintzan, eta KPE plataforma honi jakinarazi behar zaio (posta-helbidea: kontratazioa@euskadi.eus), ekintza horiek jazarri ahal izateko. Sektore Publikoko Kontratuen Legeak arazo horri lotuta argitaratutako oharra da hau, guztiek horren berri izan dezaten:\nDuela gutxi, Sektore Publikoaren Kontratazio Plataformako (PLACSP) langileek antzeman dute mezu elektronikoak bidali direla formalizazio-fasean dauden kontratu errealen enpresa esleipendunentzako PLACSPren identitatea ordeztuz, eta behin betiko bermea banku-kontu batean gordailutzeko eskatuz. Enpresei jakinarazten diegu Sektore Publikoaren Kontratazio Plataformak (PLACSP), erabiltzaileei abisuak bidaltzen dizkienean, posta elektronikoko kontuetatik bidaltzen dituela, Ogasun Ministerioari lotutako domeinuarekin, gaur egun hacienda.gob.es. Era berean, gogorarazi nahi dugu PLACSPk ez diela bere izenean errekerimendurik egiten lizitatzaileei, are gutxiago izaera ekonomikoa badute. Estatuko Ondarearen Zuzendaritza Nagusia mezuak aztertzen ari da eta dagozkion lege-ekintzei ekin die. Hala ere, erakunde publikoei gomendatzen diegu beren esleipendunei horren berri eman diezaietela eta behin betiko bermea jartzeko egin beharreko urratsak jakinaraz diezazkietela.


Jokoak gehien bisitatzen of boxeo doan\nJokoak gehien bisitatzen of boxeo\nBen 10 borrokatuko boxeo Partidu bat eta saiatu zure aurkari hozka mihise egiteko. Aukeratu borrokatu nahi duzun maila.\nBen 10 bakugan borroka\nTxapeldun boxeolari gisa eta zure aurkariak garaitzeko.\nElite borrokalaria zaude eta boxeo txapelketaren end batean parte hartzeko. Aurkariek arriskutsuena hartu eta zure taktikak erabili dionean guztiontzat.\nJoko honetan Bakugan eta Ben 10 sartu dira eta egingo Biribilean aurre, boxeo partidu batean. Laguntza Ben 10 bere aurkariak suntsitzeko.\nZombis familia baten aurka boxeolari. Ez erruki punches bota aurpegian edo sabeleko ere.\nGehienak neskak guztiak Justin Bieber txalotutakoa kantaria bada ez gustuko, joko honekin utzi off dezakezu lurrun ondo gustura.\nOraindik ez duzu zure inguruan eta inguruan tipo gogorrenak, eta borrokalari handi bat, baina ez duzu dirua gimnasio bat ordaindu behar, beraz, entrenatu egurrezko kaxak duzu. kutxak ahalik eta azkar agertuko da duzu guztia punches. Baina kontuz ibili, batzuk alde on eta adar batzuk jolastu eta hiltzeko baduzu adierazi. Saiatu puntuazio altuena egiteko denbora agortu aurretik.\nLaguntza bere eguneroko prestakuntza boxeolari oso gazte honek. Zaku hit behar duzu eta sahiestu punches. Erori baduzu jaikitzen azkar.\nLandu bakarrik boxeo artea hil makina bat bihurtu da. Irabazi zure aurkari guztiak eta utzi KO


TAKE Tolosa :: TAKE Orbelak urte berria bide onetik hasi du.\nTAKE Orbelak urte berria bide onetik hasi du.\n2016. urtea nahi bezain ondo bukatu ez arren 2017. urtea nahiko txukun hasi du taldeak.\nAzken aurreko partida Oiartzunen jokatzea suertatu zitzaion, azken sailkatuak ziren, eta taldea konfiantzaz ikusten zen partida aurrera ateratzeko. Gauzak horrela gogotsu kantxaratu ziren mutilak eta ez zuten inolako zailtasunik izan garaipen erraz bat lortzeko.\nAzken partida berriz astean zehar jokatu zuten, asteartean hain zuzen ere. DKS taldea zen aurkari eta beroketarekin batera ikusi zen partida gogorra izango zela. Aurkarien taldean goiko mailatan jokatzen aritutako jokalariak ziren eta guk More eta Merinoren laguntza eduki arren nabarmena zen ez genuela lan erraza aurrean.\nBaina gauzak askotan era batera ikusi arren beste modu batera gertatzen dira, eta hori gertatu zen. Taldea aurrean zuen aurkaria ikusita hazi egin zen eta urteko partidarik sendo eta hoberenetakoa jokatu zuen, defentsan sendo eta erasoan baloia zentzuz mugituz eta beti aukerarik hoberenak bilatuz.\nEz zen partida erraza izan, luzapena ere behar izan zuen taldeak. Nahiz eta partida bi aldiz irabazita eduki eta beste horrenbeste aldiz eskuetatik ihes egiten ikusi jokalariak gai izan ziren barruan zituzten indar apurrak atera eta markagailuan azken aldiz aurretik jartzeko.\nAsteburu honetan jokatuko dute partida garrantzitsua, eurekin sailkapenean berdinduta dagoen La Salle Astigarragaren aurka, garaipena lortu ezkero beste lasaitasun batekin jokatu ahal izango dituzte datozen partiduak. Animo mutilak!!


Santa Ageda | Andra Mari Eusko Dantzari Taldea\nEgun berezi hau Europako Herri zaharron egutegian otsaileko ilargi berriaren sasoia dugu, eta euskaldunon ohitura zaharrean aratustea deritzon sasoi sakratu eta magikoaren hasiera ospatzen zen. Egun honek inauterien hasiera adierazten zuen bai gure herrian eta bai beste herri batzuetan. Eliza katolikoaren egutegian, aldiz, Santa Ageda bezpera eguna zen hau, otsailaren 4a, eta horregatik kultu eguna bihurtu zuten, ospakizun hori kristau egiteko asmoz. Historia sakratuak dioenari begiratuz gero, Santa Ageda Trajanus Decius enperadorearen denboretan Siziliako Katanian sortu zen mundura, 249 edo 250. urtean. Aldi horretan, lurraldeko praetor zen Quintianusek emaztetzat hartu nahi izan zuen, antza, neska ederra eta argia zelako. Baina berarekin ezkontzeko kristautasunari uko egin behar zion. Santa Agedak ez zuen fedea uzterik onartu eta hori zela eta, Quintianus agintariak zigorraldi gogor baten ostean hil egin zuen. VI. mendetik aurrera santa honek ikaragarrizko indarra hartu zuen Afrikako iparraldeko kristauen artean eta beranduago mediterraneoaren inguruko herri guztietara zabaldu zen indar hau. Bere zigorretariko bat bularrak ebakitzea izan zenez, herri- tradizioan bularreko gaitzen eta, orokorrean, emakumezkoen gaitzen babesle gisa agertzen da gehien bat. Horrez gain, Euskal Herrian badauka santa honek beste ezaugarri aipagarri bat: herriko gazteriarekin lotura handia duen begiralea dugu. Santa Ageda bezperako ospakizunetan mutil gazteak ibiltzen ziren batez ere errondan, etxerik etxe koplak kantatuz. Aparteko kontua izaten zuten halakoetan neska gazteei kanturik ederrenak egiteko.\nSanta Ageda Bezpera eguna\nArratia aldera jo genuen Santa Ageda antzina egiten zen modua adineko pertsona batzuengandik ikasteko asmoz: Zeberion Joakintxu Gotiren eskutik, doinuak eta janzkerari buruzko lehenengo datuak jaso ostean, Zeanurin, Maria Artetxe eta bere semearengandik bertsoak batu genituen: Santa Agedaren funtzio soziala argi erakusten duten “notak” batez ere, etxekoei zuzendutako agurrak hain zuzen; Julian Beobide eta Modesto Artetxek ere lan honetan lagundu gintuzten. Horrez gain, Bizkaiko Ikastolen Elkarteko lagun batzuk Markinaldean batutako datuak gehituz, gaur ikusten duzuena lortu genuen, hau da, XX.mende hasieran Bizkaian Santa Ageda ospatzeko modu zaharra: Bizkaiko ohitura zaharreko Santa Ageda-erronda edo oles-kanta; inauterietan legez lorez eta kolorez apaindutako janzkeraz; makilen kolpe erritmikoaren bitartez Lurra esnatu eta udaberria erakartzeko erritual magiko beteaz.\nOhiturari jarraituz, herriko gizonezkoek abestiak kantatzen zituzten auzo eta kaleetatik, Santuaren eta etxekoen ohorez (funtzio soziala). Iluntzean hasten ziren kantak eta bide batez kuestazioa (jakiak edota diru apur bat eskatu eta batzea) egiten zuten etxerik etxe, amaitzerakoan gorputzak berotu eta indarberritzeko. Gaur egun, ohitura honek bizirik dirau hainbat lekutan eta gu ere lan horretan saiatzen gara. Eskertzekoak izaten dira hainbat etxetan jartzen dituzten janari eta edariak eta, nola ez, ematen diguten diru apurra.\nMusikariak Bezpera egunean\nBeste aldetik, Andra Mari dantza taldeak, aspaldi, Altsasun egin zituen harremanen bidez jakin zuen han Santa Ageda bezperan neskak ateratzen zirela kantatzera. Gerora, Jose Maria Satrustegiren lanetan eta euskal kantutegietan ere hau islatzen zela ikusita, berriro ere Altsasuko jendeari galdetu eta ohitura hori taldean jasotzea erabaki genuen. Altsasuko Amaia Oiarbide eta Patxi Goikoetxearen laguntzaz berreskuratu izan da. Satrustegi bere liburuan Santa Agedako ohiturei buruz ari denean, beste kontu askoren artean, guk ezagutzen dugun Amaia Oiarbide ere aipatzen du.\nSanta Ageda bezperan, kanpaiak jotzen zituztenean, mutilak soroz soro, labore lurretatik ibiltzen ziren suziekin soroak purifikatzeko eta neskak kaleetatik edo etxerik ibiltzen ziren Santa Ageda kantatzen eta eskean. Neska gazteak izaten ziren, hortaz, Santa Ageda kantatzen zutenak.


Juan Luis Arkauz eta Andoni Altzelai: "Irailean hasiko gara danborradaren 50. urteurrenerako zerbait berezia prestatzen" - Arrasate - Goiena.eus\nJuan Luis Arkauz eta Andoni Altzelai: "Irailean hasiko gara danborradaren 50. urteurrenerako zerbait berezia prestatzen"\nUbane Madera 2010-07-09 10:50\nJoan berri diren sanjuanetan herritar asko ibili da lanean ezkutuan, eta musu-truk. Hori da, esaterako, SUDC elkarteko batzarra osatzen duten sei lagunen kasua. Datorren urtean 50 urte izango dira, adibidez, danborrada antolatzen dabiltzana. Halakoak eta beste galdetu dizkiegu Juan Luis Arkauzi, SUDCeko presidenteari eta Andoni Altzelairi, hamar urteotan presidente izan denari.\nLanpetuta ibili zarete, ezta?\nApur bat bai, baina bukatu da guztia behar den moduan, eta oporrak hartzeko gertu gaude. Baina bai, SUDCendako maiatz bukaeran hasi eta ekaina amaitu artekoa da urteko lanik gogorrena.\nGogorrena eta jendetsuena.\nBa, bai. Erretiratuen Egunean batzen dira 800-900 bat lagun, eta lehenago hasi behar izaten dugu txartelak saltzen, saltokietatik bueltaka… Danborradetan, berriz, karrozak egin behar dira, entseguak, umeei jantziak eman eta hartu… Hor 300 bat neska-mutiko batu izan dira.\nDanborraden harira, datorrena urteurren borobila, ezta?\nBai. 50 urte goaz danborradak egiten. Horrekin lotuta, irailean hasi behar dugu zerbait prestatzen. Jendeari deituko diogu ideiak hartzeko, lanak banatu… Gura dugu zerbait handia egin, zerbait berezia. Karroza enblematikoak…\nHerriko beste ekitaldi esanguratsu batzuk ere antolatzen ditu, baina, SUDC elkarteak…\nHasten gara Inauterietan: sardina egin (guk geuk) eta egunean bertan txaranga ekartzen dugu eta gero sardina erre. Begira, justu sanjuanetan hil egin da Crisanto Margusino, hark egin izan du sardina 30 bat urtean-edo. Langile ona zen, benetan ona.\nAste Santurako antolatzen dugu doke txapelketa. Orain hiru urte kentzekotan egon ginen, oso parte-hartze txikia zuelako. Beste urtebetean eutsi genion, eta 8-10 bat etorri eta poztu egin ginen. Baina iaz porrot totala izan zen; aurten 6-8 etorri dira, baina azkenean erabaki dugu kentzea. Dena den, dokea ez uztearren, beste zerbait antolatzea pentsatzen gabiltza. Adibidez, proposatu behar dugu emakumeen dokea egitea. Doke txapelketa historikoa da Arrasaten, eta ez dugu utzi gura.\nEgiten dugu, baita ere, elkarteen arteko mus txapelketa. Sasoi batean egubakoitzero izaten ziren partidak, baina bi hilabete eta erdi irauten zuen, eta azkenean erabaki zen mus txapelketa azkarra antolatzea, 4-5 ordukoa. Hori ere maiatzean egiten dugu.\nEta Arrasateko Akordeoi Lehiaketak ere guk antolatzen ditugu (abendu hasieran).Hor, adibidez, 5-6 egunean a tope ibiltzen gara. Bazkari eta afariak egunero ematen dizkiegu. Azkeneko egunean, adibidez, lunch-era 140 lagun joaten dira. Txalaparta elkartean egoten gara prestatzen… Eskerrak koadrilako lauzpabost lagunek laguntzen duten…\nBestalde, orain hiru bat hilabete beste ekimen bat ere sortu zen: Arrasaten badaude sei bat erretiratu elkarteetara euskara sartu gura dutenak; txartelak, estatutuak… euskaraz ipini eta halakoak. Gertu daude lanerako, borondatez. Etorri ziren hona, 14 elkartek eman zuten izena, eta harrezkero, bi hiletik behin batzarra egiten dute, euskara elkarteetan zelan sartu aztertzeko.\nKontuan hartuta SUDC dela Arrasateko elkarte gastronomikoak batzen dituen elkartea, zelan iritsi da halako ekitaldiak antolatzera?\nAspaldiko kontuak dira, batzuek 50 urte baino gehiago dute. Hasieran SUDCen lau elkarte ziren: San Isidro, Udalpe, Danok Bat eta Casino (hortik izena: SUDC). Badirudi lehenengo danborrada lau elkarte horiek antolatu zutela. Oso danborrada txikiak ziren, Udalpe, Casino… atera ziren, baina handitzen joan zen. Nik gogoan daukat, bestalde, Erretiratuen Eguneko bazkaria Fagorko biltegian ematen zutenekoa. Erretiratuen Eguna bera ere orain dela 47-48 urte hasi ziren antolatzen. Pentsa, SUDC elkarteak berak 60 bat urte edo gehiago izango ditu.\nZenbat lagunek osatzen duzue SUDC?\nSei lagun gaude batzordean, modu boluntarioan egiten dugu lan. Erreleboa datorrenean hartuko dugu. Adibidez, Andonik 10 urte egin ditu presidente, eta neuk laster hiru; lehenago, baina, nire elkarteko (Txalaparta) ordezkari izan nintzen 10 bat urtean. Onena litzateke lau urtean behin berritzea karguak, baina… Ea, ba, jende gaztea animatzen den.\nGero elkarte bakoitzak ordezkaria dauka hona bidaltzeko, eta, adibidez, abenduan egiten dugu batzar nagusia guztiekin.\nBatzordeko guztiak zarete, baina, gizonak…\nBadakizu, orain arte elkarteetan ez da egon emakumerik; orain, baina, Arrasaten badago elkarte bat haren presidentea emakumea dena: San Isidro elkartea. Eta Txalaparta elkarteko batzordean ere egon izan dira andreak.\nBerritasunen bat baduzue datorren urteari begira?\nDanborradaren urteurrenaz gain, lokal bat aldatu dugula. Karrozak, sardina-eta egiteko erabiltzen dugun lokala lehengo Gameiren aldamenean dago orain.


Gau bakarra egin zuen Xantiorenean, maleta berregiteko adina. Erbestean irrikatu zituen hiruzpalau jantzi sartu eta goizaldean egin zuen ospa, dirua eskatu behar izanak umiliatuta. Plan lausoa zuen: izeba Estiren antzera Euskaltzaindiko D titulua atera eta gero... behe-lainoa: euskara-irakasle izan?\nBidearen hasiera besterik ez zuen argi: Bilbo. Botxo ezizenari obedituz, horma altuko zuloa zen: zabor-poltsak espaloietan, langile-auzo gristuak, eraikin zatarrak. Marka zen Iparraldeko frantsesengandik gertuago sentitzea, eta ez zen soilik hizkuntza kontua: harrokeria itsu hura, janzkera goibela, ohiturak. Auskalo; zulo barrenetik, bakarrik zuloa ikusgai.\nSantutxurako aldapan aurkitu zuen ostatu merke bat eta D tituluaren azterketa prestatzen kontzentratu zen. Gainditu zuen egunean bertan, Olatzen gazte-aurpegiak seguru asko errukituta, idazkariak lotsagabeki galdetu zion ea zer egiten ari zen Gipuzkoako neskatila bat Bilbo handian. Lan bila, Olatzek, eta besteak supituki eman zion Marisol Urrutiaren berri: Sodupe izeneko herriño batean omen zebilen misiolari indigenak konbertitzeko guduka sainduan. Bizkaiko Enkarterriak izanik, hiru mila erdaldun biziko ziren, eta gehienez jota dozena bat euskaldun, haietako bi euskara-irakasleak. Beste irakasle baten premia gorria omen zeukan Marisolek.\nMaleta hartuta, mistikoen fedeaz abiatu zen trenez: erronka ederra izango zen euskararen erresumarako birkonkistatzea Bizkaiko bazter hura, Kantabria, Burgos eta Arabako mugan abandonatuta.\nIa bidaia osoan ibai marroi zikina lagun, Sodupen geratu aurretik agertu zen urrutian lantegi gris handi bat, zuloz beteta, leiho txikiak puskatuta eta aurrean uztartzen zitzaizkion bi ibaiek triangeluan moztuta.\nHerrian sartzean, inpresioak ez zuen hobera egin. Bilboko puskatxo bat zirudien: inguruko mendietan sakabanatutako baserriak eta eliza xumea izan ezik, bost solairuko eraikuntza merkeak nonahi, frontoia, platanondo-lerroa, Eskola Nazionala erori beharrean eta porlanezko plaza inguruan. Erdigunetik kanpo, aurpegi garbia zeukan behintzat Avellaneda eskola pribatuak. Parean, pinudi trinko batek ezkutatzen zuen jauntxoen kortijoa, eta harago, ia mugan, kanposantua eta jauntxoek herriari utzitako futbol-zelaia, haien leinuaren izenez bataiatua, jakina.\nGuraso-elkartearen enkarguz, Avellanedan zebilen Marisol gazteei euskara ahora sartu nahian, eta helduei gauez, eskola publikoko geletan. Bizkaiko itsaslabarretan zegoen Ea bere herria, zirrikitu batean, eta kostako kasta zeukan Marisolek. Gainera, ez zebilen bakarrik, Koro herrikidearen laguntza baitzeukan, isilagoa baina hura ere saiatua oso.\nBerehala adoptatu zuten Zarauzko neskatxue eta aurreneko egunetik egin zioten lekua haiek alokatutako etxean. Jabea zorrotza ei zen eta, batzuetan, gaueko hamarretan ixten zien ataria giltzaz; bestela, arazo handirik ez. Auzokoen errezeloak Korok lasaitu zituen, aitaren egiten baitzuen bebarrutik irten orduko. Haserrerik handiena kulero-ilarek pizten zuten, balkoian lehortzeko zabalik.\nBigarren egunean jarri zuten lanean. Ikaratuta sartu zen gelara; Marisolek aurkeztu eta zortzi begi pareren aurrean laga zuen, Sanferminetan bezala. Halere, galdera zailik ez, dena borondate ona eta dena interesa. Antzeko erdaldunak ezagutuak zituen Iparraldean; Sodupeko haiek, behinik behin, euskalduntzeko ari ziren borrokan.\nKalean topatzen zituen aitona-amonak ziren bitxienak: fisikoa ez ezik, ezberdinak zituzten gorputz-hizkuntza, janzkera, ohiturak eta espainolezko oihartzunak. Halere, jende apala zen, eta izugarri eskertzen zuten kanpoko norbait herrira laguntzera joan izana, egiten zuena, egiten zuela.\nAurreneko hilabeteetan, hodei baten gainean flotatu zuen, pentsatzeko astirik gabe: goiza di-da batean joaten zitzaion eskolak aurreratzen, enkarguak egiten eta bazkaria prestatzen; arratsaldean eskolak, gaueko hamaika eta erdiak arte. Etxerako bidean, Twist Camp tabernan gelditzen ziren hiru neskak, etxekoandreak mimoz prestatutako esne beroa edatera, whiski ttantta batek alaitua.\nIkasleak izugarriak ziren, batez ere azkeneko txandakoak: egun osoa lanean eman ondoren, hunkigarria zen gaueko hamarretan apunteak hartzen ikustea. Haietako batek Txuma zuen izena; askotan berandu eta beti trajez, gorbata poltsikoan gordeta sartzen zen. Oso sartuta omen zebilen batzokian. Horregatik, harrigarria zen Migel Garairen laguna izatea eta hain sutsu bultzatzea haren proiektuak.\nHerriko medikua izateaz gain, Migel Garai bilbotarra euskal gurutzadaren burua zen. Plaza hartu ondoren, hankaz gora jarria zuen herria seme-alabek euskaraz ikas zezaten tematuta. Utopia hutsa zen, ordea. Eskola nazionala gotorleku frankista zen eta Avellaneda pribatua, Bilboko gotzainarena.\nJesusen Bihotzeko mojek haurtzaindegi txiki bat zeukaten trenbideaz harago, eta haietako batzuk euskaldunak ziren. Migel Garai-eta gogotsu borrokatu ziren gotzainaren bedeinkazioa eskuratzeko eta, hala, euskarazko lerro bat zabaldu zuten Sodupeko mojek. Ikastolaren hazia izango zenez, ikastola deitzen hasi ziren herrian. Espektatibak gainditu eta ikasturte berrian espainolezko lerroan adina umek eman zuten izena euskarazkoan.\nHarrotuta, Avellanedan irakasle bat jubilatu zenean, medikuak-eta gestioak egin zituzten Bilbo aldean eskolak Marisolen neba kontratatu zezan, Gorka Urrutia. Mutil jatorra zen, Zuzenbideko ikaslea; Bob Dylan zirudien, txanbergoa soinean eta poltsa txikia sorbalda batetik zintzilik. Behin-behineko kontratua egin zioten Avellanedan, baina seguru zirudien praktikaldia bukatutakoan finko egingo zutela. Beste garaipen bat: zenbat eta euskaldun gehiago herrian hobeto, hizkuntza irradia zezaten.\nBataila horietan guztietan Txuma izan zen Migel Garairen eskuderoa, beti ardurak hartzeko prest. Bileretan, idazkari-lanak egiten zituen. Aktak idazmakinan idatzi eta txukun gordetzen zituen karpeta beltz handi batean. Eztabaida beroak epeltzeko bertutea zuen. Luze eta iharra, begi urdineko oin-lanpara zirudien. Serio aditzen zuen, zuhur hitz egin; bere izena bolo-bolo omen zebilen eajko alkategaia izateko, nahiz eta artean argi ez egon Madrilek noiz baimenduko zituen udal hauteskundeak.\nGaueko klase baten ondoren, Olatzi honetaz eta hartaz iritzia galdetu eta Twist Camperaino lagundu zion. Han kostata hitz egin zuen besteekin ere, euskara traketsarekin borrokan. Denbora guztia Olatzi debozioz begira eman zuen eta, etxean, Marisolek eta Korok majo zirikatu zuten neskatxue esanez Sodupera etorri berritan, laster alkate izango zela.\nAmak, behintzat, tregoa: Hendaiara edo Baionara ia astero joan ondoren, Bilboraino hirutan egin zuten trenez lehenengo hilabetean, birritan hurrengoan eta, geroztik, behin ere ez. Egun bikoitietan hots egiten zion, aprobetxatu baitzuen telefonoa behingoz jartzeko baserrian.\nXabiren berri ez izatea zen, harrigarriki, min arinena eta azkarrena sendatzen. Beste arantzak, ordea, ondo katigatuta zeramatzan. Bisitan ere ez zen gai Zarautzera itzultzeko, baina bazekien denbora kontua zela. Mundua berriro ari zen biratzen. Atzean utzi nahi zuen dena behingoz, askatu eta libre hegan egin.\nGoiz batean, konturatu gabe ia, pelukeriako ispilu aurrean jarri zen. Ilea moztu zuen, motz-motza. Indarrak gainezka egiten zion. Tren-geltokia berritzen ari ziren ordurako.\nBehinola, bi trenbidek zeharkatu ohi zuten herria: Santanderkoak eta Leongoak, biek Bilborantz. Roblakoa zeritzen Leongo geltokiari. Ibilbidea bertan behera geratu ondoren, eskaleek okupatu zuten hilabeteetan, gau batean erre zen arte. Migel Garairi buruan sartu zitzaion horixe zela herriak behar zuena, lokal bat biltzeko, euskararen birika bat. Bonu-salmenta herrikoia antolatu zuten dirua lortzeko. Batzokia ireki berritan, eta hura ere ekarpen boluntarioen bitartez erosita, Alderdiak ez zuen ekintza onetsi. Nahiz eta jeltzaleren batek bere kabuz lagundu, ezker abertzalekoek hartu zituzten haien gain esfortzu ekonomikoa eta auzolana.\n“Herriko Etxea” izendatu zuten eta poliki-poliki joan zen forma hartzen.\nDiseinu-lantaldean zegoen Olatz, besteak beste Txumarekin: beharrak kalkulatu, espazioa banatu, aurrekontua estutu. Euskara irakasteko gela bat nahi zuten, batzar-gela, sukalde txiki bat, taberna, komunak...\nMahai eta aulkiak oparitu zizkieten, arbel bat eta taberna-barra eder bat ere. Horman zintzilikatu aurretik finkatu zen arbelean txisteak eta mezuak idazteko tradizioa. Hilabeteak buru-belarri eman ondoren, azkenean erabaki zuten Herriko Etxearen inauguraziorako data.\nAstebete lehenago, ostiralean, ordu txikietara arte ibili ziren eztabaidatzen Twist Campen hiru euskara irakasleak. Espainia demokrazia bidean omen zegoen arren, errepresioak bere horretan eusten zion: atxiloketak, deportazioak, gero eta preso politiko gehiago, ejerzitoak kolpe militarra emango ote zuen beldurra, paramilitarren ekintzak eta bi eta gogor, inoiz baino gogorrago. Alde ederra Sodupen bizi zuten ilusioarekin. Askatasun egarri itzela zegoen; trenbide bereko bi errail ziren Euskal Herriko independentzia eta norberarena.\nEzin esan, halere, ipuinetako giroa zegoenik: bi bloke argi zeuden, jeltzaleak eta ezker abertzalekoak; haien arteko lubakia azkar ari zen amildegi bihurtzen.\nTxuma tabernara sartu zen, zubi-lanak egiten zituen bakarrenetakoa. Hurbildu eta segituan zutitu ziren Marisol eta Koro, elkarri begia kliskatuta.\nOlatzekin bakarrik geratzean, izugarri urduritu zen gizona, dar-dar egiteraino:\n— Beste... garagardo?\nOlatzek baietz buruaz eta Txumak arinduta egin zuen ihes barrara, pentsakor. Ikaragarria zen haren esfortzua euskara ikasteko. Gurasoetako bat gutxienez kanpokoa zuten herritar gehienek, mende hasieran La Conchita fabrikara joana jutea ehuntzera. Txumaren kasuan, aita zenak, bertan jaio arren, Burgoskotzat zuen bere burua; ama hemezortzi urterekin ihes eginda zen Palentziako gosetik.\nOlatz hitzik gabe uzten zuen Txumaren euskalduntzeko grinak.\nEdariekin bueltan, parean eseri zen. Eztarria bizpahirutan garbituta, arnasa bota zuen:\n— Nik... niri zurekin hitz egitea gustatuko...\nAi, ama. Gizajoa ausartuko zen behingoz. Olatzek zerbait sumatu zuen sabelaldean, bularraldean. Samurtasuna.\n— E... enamoratu... maitemindu naiz zutaz —begietara begira segundo batez—. Esperantzak dauzkat?\nOlatzek aurpegia laztandu zion goxo. Gorputza harengana hurbildu eta besoekin erakarri zuen, besarkatu. Koitadua izututa zegoen, neskak zer erantzungo.\nHitzik ez. Olatzek muxu eman zion ezpainetan, begiak itxi gabe.\nBerriro laztandu zion burua, kiribil rubioak.\n— Goazen nire etxera —Olatzek.\nGauero elkartzen hasi ziren. Zerua ematen zuen Xabirekin maitasuna egiteak; Txumarekin, berriz, Lurra: izerdia, mina batzuetan, esfortzua eta, gero eta maizago, saria. Sexua zen, eta ikasten ari ziren. Ez zuen sentimenduak zapuztea nahi.\nHerriko Etxearen inaugurazioan bazkaria antolatu zuten, mahaiak trenbide zaharraren gainean, eguraldia lagun. Goiz osoan, gela batetik bestera joan ziren taldeka, sinetsi ezinik, harro. Eguerdian atean bildu eta Migel Garaik xanpain botila bat puskatu zuen paretaren kontra, bataiorako. Bazkal ostean dantza-saioa, iluntzean kontzertua eta, egiten zutena egiten zutela, Txuma etengabe Olatzi eskutik heltzen, sorbaldatik, beti haren ondoan, haren inguruan, haren gainean.\nNostalgiaz jaso zuen Olatzek atentzioa, baina itotzen hasia zen. Barraren atzera espazio bila sartzean, Txuma atzetik. Aukera bakoitzean hurbiltzen zitzaion, besarkatu. Azkenean, neska gordetegi txikian garagardo bila ari zen batean, Txumak txakur fidelen moduan jarraitu zion.\n— Utzi behingoz bakean —oihukatu nahi ez zuen arren, horrela bukatu zuen—. Airea behar dut, lasaitu zaitez!\n“Ez zaitut maite” esateak eragin berdina izango zuen gizonarengan: lur jota begiratu zion, negar egiteko zorian.\n— Orduan... ez?\nOlatzek arnasa bota zuen: nola esplikatu?\n— Etorri —Olatzek.\nMuxu eman eta besarkatu egin zuen. Sagu-tranparen gazta ari zen jaten, nahi zuenean utz zezakeelakoan.\nAste gutxi geroago konturatu zen haurdun zegoela.


Mikel Laboa omentzeko emanaldiak, bere heriotzaren 10. urteurrenean | Labourd | KAZETA\nMikel Laboa omentzeko emanaldiak, bere heriotzaren 10. urteurrenean\nAbenduaren 1ean hamar urte beteko dira Mikel Laboa kantari eta musikaria zendu zela. Urteurrenaren karietara, Ipar Euskal Herrian hainbat ikusgarri eta ekitaldiren bidez kantari donostiarra omenduko dute.\nKazeta|22/11/2018 15:30 Mis à jour à:\nMikel Laboa 2008ko abenduaren 1ean zendu zen.\nAinitzentzat XX. mendeak eman duen euskal kantari esperimentatzaile ezagun eta eraginkorrena izan zen Mikel Laboak 2008ko abenduaren 1ean eman zuen bere azken hatsa. Aurten hamar urte beteko dira heriotza hartatik eta urteurren hori dela eta, Laboa omentzeko zenbait ikusgarri antolatu dira.\nUztaritze da horietako bat. Musikas Errobi lurralde eremuko eskolak “Mugak” eguna antolatu du heldu den abenduaren 1ean Lapurdiko herrian. Egunari goizeko 10.00etan emanen zaio hastapena, Uztaritzeko ikastolan iraganen den “Laboa flamenkoa” mintzaldiarekin. Juan Gorostidi, Beñat Achiary eta Pantxoa Etxegoinek kantari donostiarrak flamenkoari zion estimua azaltzearekin batera, egin izan zuen ekarpena ere ezagutaraziko dute.\nArratsaldeko 15.00etatik 17:45era bitarte, Kiroleta kiroldegian margolanen erakusketa izanen da ikusgai. Ikastolako 5. urteko ikasle nahiz irakasleek 40 obra inguru egin dituzte, If Matxikote uztariztar artistaren laguntzarekin. Margolan hauek Laboaren eta Jose Luis Zumeta margolariaren obretan oinarritu dira.\nOmenaldiaren ekitaldirik nagusienak musikari hertsiki loturik behar zuen. Hala, Kiroleta berean, arratsaldeko 18.00etatik goiti kontzertua izanen da. Mikel Laboaren errepertorioa eskainiko dute Musikas eskolako, Xalbador Kolegioko eta San Josepe Lizeoko ikasleek eta Beñat Achiaryk. Sartzeak balio dituen 5 euroen barnean 52 orrialdeko liburuxka bat ere emanen dute, kantuen hitzekin eta grafismo bereziarekin, Mikel Laboaren obraren transmisioa segurtatua izan dadin.\n“Izarren hautsa” ikusgarria\nBestalde, Maialen Alfaro eta Philippe Alborrek “Izarren hautsa” ikusgarria prestatu dute. Emanaldia herri ezberdinetan ikusi ahalko da. Azaroaren 24an Uztaritzeko mediatekan, goizeko 10.30ean. Azaroaren 28an berriz, arratsaldeko 15.00etan Hiriburuko La Perle gelan eta abenduaren 22an, 11.00etan Irisarriko Ospitalia zentroan.\nAbenduaren 1ean, 18.00etan Baionako Euskal Museoan Mikel Laboa gehiago ezagutzeko asmoz eta Euskaraldiaren baitan, gomita bereziak izanen dira. Josune Albisu Barandiaran antropologoak “Sormenaren eragina gizartean, Mikel Laboa eredu” tesiaren defendatzaileak eta Pantxika Erramuzpe Alfaro kantari eta olerkariak parte hartuko dute. Erramuzpe aldudarrak 60ko hamarkadaren amaieran Laboa ezagutu eta harekin kantatzeko parada ere ukan zuen.


Mutrikuko Arrietakua jauregiak,ateak zabalduko ditu, euskal itsas ondarearen zirkuitu turistikoan sartzeko Sustatu.eus - Teknologia albisteak\n2018-03-03 : 13:50\nMutrikuko Arrietakua jauregiak, XVIII. mendekoak, ateak zabaldu ditu, euskal itsas ondarearen zirkuitu turistikoan sartzeko. Mutrikuko Udalak eta Aldundiak hitzarmena sinatu dute Enrique Areilza Churrucarekin, Mutrikuko kondea, jauregia jendaurrera zabaldu eta bisita gidatu turistiko nahiz hezitzaileak egiteko, Mutrikuko Udalak kudeatuta, jabeak ezarritako irizpideei jarraituz.\nEnrique de Areilza y Churrucak, jauregiaren jabeak, ongi daki zer balio historiko eta artistiko dituen Arrietakua jauregiak, eta, horregatik, lankidetzan jardun nahi du, balio horiek guztiak herritarrei ezagutarazteko. Xede horrekin, beraz, hitzarmen bat sinatu da, Arrietakuaren eduki historiko nahiz ondarezkoak zabaldu eta ezagutarazteko. Jauregia XVII. mendearen amaieran eraiki zen, Mutrikuko herrigunean dagoen Mutrikuko Kondea kaleko 9. zenbakian.\nKultur intereseko ondasun izendapena du, Kultura Ministerioak 1964ko urtarrilaren 17an emandako aginduaz hala katalogatu zuenetik, eta Gipuzkoan ongien kontserbatzen den historia eta ondare baliabideetako bat da. Mutrikuko herrigune historikoan dago, Gipuzkoako kostaldean ongien zaindu den herrigune historikoetako batean. Hitzarmenaren iraupena bi urtekoa da, baina hasierako epe hori igaro ondoren urteka luzatu daiteke.\nUztailaren 1etik abuztuaren 31ra astean birritan irekiko da, hitzartutako bisitetarako. Gehienez hiru bisita egingo dira egunean, 11.00etatik 14.00etara eta 16.30etik 19.30era. Urtearen gainerako hilabeteetan astean behin egingo dira aldez aurretik hitzartutako bisitak.\nJauregirako sarrerak 10 euroko prezioa izango du 12 urtetik gorakoentzat; 5 euro 4 urtetik 12ra bitarteko haurrentzat; eta doakoa izango da Mutrikuko ikastetxeentzat eta 4 urtetik beherakoentzat. Sarrerak Mutrikuko Turismo Bulegoan erosi daitezke, edo Euskal Kostaldeko geoparkearen webgunean online. Baita Zumaiako edo Debako turismo bulegoetan ere. Bisitetatik lortutako diru-sarrerak jauregiaren gastuak ordaintzeko erabiliko dira.\nAldundiaren eta Udalaren laguntzarekin\nUdala arduratuko da bisiten programa kudeatzeaz, eta jauregia bisitetarako egokitzeaz, hala nola jauregian eta lorategian egin beharreko konponketa txikiez, jendaurrera irekitzen direnerako egoera onean egon daitezen. Gainera, jauregiaren eremu bisitagarrien eguneroko mantentze eta garbiketa lanez ere arduratuko da.


SOINHEZIk Arrigorriagako Udaleko “Arrigotxokoak” kudeatzen du - Berriak | SOINHEZI SL Servicios Socioculturales\nSOINHEZIk Arrigorriagako Udaleko “Arrigotxokoak” kudeatzen du\nKoronabirusaren eraginez udako ohiko herri udalekuak bertan behera geratu ostean, Arrigorriagako Udalak uztailean zehar etxeko txikienei zuzendutako “Arrigotxokoak” izena duen programa ludiko-hezitzailea jarri du martxan. SOINHEZIk kudeatzen du programa bi ludoteketan, egitasmo honen bidez herriko umeei aisialdirako aukera eman eta, bestalde, gurasoen kontsiliazioa sustatzea duena xede.\n“Arrigotxokoak” astebeteko luzeera du, plaza libreak dauden bitartean luzatu ahalko delarik. 5-11 urte bitarteko umeei zuzenduta dago, hauek 15eko talde txikietan ibiliko direlarik, begiraleak barne. Astelehenetik ostiralera izango da 10:00-14:00 ordutegian.\nProgramak egoera berrira egokitu dira, kanpoko jarduerei garrantzi handiagoa emanez, eguraldiak baimentzen duenean: jolasak kalean, kolorante naturalak eta naturak eskaintzen dizkigun beste hainbat gauza erabiliz egindako eskulanak… Orain, inoiz baino gehiago, gora sormena esta imaginazioa!\n“Arrigotxokoak” programan Covid -19arekin ezarritako segurtasun protokoloei emango zaie lehentasuna, hala nola, distantzia tarteak, higienea, maskararen derrigorrezko erabilera, eguneroko tenperatura hartzea (eta aurreko asteetan), etabar ziurtatzea.


Juanjo Allur Dorronsoro - Udaltop\nJuanjo Allur Dorronsoro\nJuanjo Allur Dorronsoro (Legorreta, 1971), SIADECO Ikerketa Elkarteko partaidea da eta bertako teknikari eta koordinatzaile gisa, SIADECOk azken 25 urteetan egindako ikerketa askotan zuzenean parte hartu du. Ekonomia eta Enpresa Zientzien arloko ikasketak egin zituen Deustuko Unibertsitatean. Ikasketak amaitu eta berehala, Goierriko enpresa batean hasi zen lanean, administrazio eta finantzen arloan. Han bi urteko ibilbidea egin ondoren, sozio-ekonomia eta bideragarritasun planei lotutako egitasmoetan parte hartzeko aukera eskaini zion SIADECOk, horrela hasi zen bertan lanean 1996an; kooperatibista egin zen handik bi urtera. Geroztik, SIADECOri guztiz lotua egon da bere ibilbide eta garapen profesionala. Sozio-ekonomia eta soziolinguistika alorreko ikerketa askoren arduraduna izan da. Arlo batean zein bestean arituz, edo bietan batera, SIADECOk eskaintzen dituen zerbitzu ezberdinen koordinatzailea da gaur egun. Aritu da eta orain ere ari da, SIADECOko lantaldearekin batera, diagnostikoak egiten, lan plangintzak diseinatzen edota SIADECO bertatik sortutako egitasmoak kudeatzen. Herri erakundeekin nahiz eragile partikularrekin lan egiten du; administrazio publikoaren funtzionamendua ezagutzen du, eta aldi berean, badu enpresa pribatuetako kudeatzaile, zuzendari edota langileen begirada ere.\nGizarte ikerketan eta bereziki soziolinguistikaren arloan, elkarte aitzindaria da SIADECO, 50 urtetik gorako ibilbidea eginda. Aholkularitza enpresa gisa, beste hainbat arlo ere jorratzen ditu, hala nola, sozio-ekonomia, hirigintza, tokiko garapena, berdintasuna eta abar. Normalean euskara zerbitzuen irismenetik kanpo egon ohi diren arloetako errealitatea gertutik ezagutzeko aukera dakar horrek batetik. Bestetik, bai euskararen sustapena bai hizkuntzen kudeaketa eremu horietan integratzeko ahalegina, betidanik eta sistematikoki egin izan du SIADECOk. Ahalegin horrek, erakutsi dio SIADECOri, besteak beste, euskarak behar duen egiazko zeharlerrotasuna lortzeko, faktore asko hartu behar direla kontuan, planteamendu teorikoetatik entitateen egunerokotasunera ikaragarrizko jauzia dagoela, baina guzti hori horrela izanda ere, lor daitekeela.\nHitzaldia: Eremu sozioekonomikoan eragiteko udal mailako plan prototipiko bat\nEguna: maiatzaren 5ean, 10:00etatik 11:00etara.\nLaburpena: SIADECO Ikerketa Elkarteko kide gisa, Juanjo Allur Dorronsorok, eremu sozioekonomi-koan euskara sustatzeko estrategien gaineko gogoeta bat egiten du aurrena, gero, udal euskara zerbitzuek arlo honetan eragiterakoan kontuan hartu beharreko alderdiak eta lehentasun irizpideak zein izan daitezkeen proposatzera iristeko. “Udal mailako plan prototipikoa” da ponentziaren izenburua, baina txostenaren egilea erosoago sentitzen da, udal edo eskualde mailako plan bat diseinatzeko jarraibideak direla esanda.\nLau atal nagusirekin eraiki da ponentzia. Lehendabizikoan, Eusko Jaurlaritzaren eremu sozioekonomikorako plana aztertzen da, udalen tokian jartzeko ahalegin bat eginez. Jaurlaritzaren plan hori eraginkorra izateko, udalen ekarpena garrantzitsua dela azpi-marratu eta udalei dagokien tokia eta egitekoa zein den proposatzen da. Eta udalak, ez soilik udal euskara zerbitzuak, baizik eta udal bertako nahiz eskualde mailako eragile sozioekonomikoak ere; ekonomiaren adarreko eragileak izango lirateke azken horiek, eta alor sozioekonomikoan eragiteko, haiekin aliantzak egitea eta enpresetara haien eskutik joatearen garrantzia aipatzen da.\nBigarren atalean, diskurtsoak findu edota egoera bakoitzerako egokiagoak diren diskur-tsoak eraiki beharraz hitz egiten da, diskurtso berak guztientzat ez duelako balio, ez behintzat hain inportantea den eremu sozioekonomikoko eragileen artean enpatiazko jarrera bat lortzeko.\nJarraian, udal euskara zerbitzuen birmoldaketarako abagunea izan daitekeela une hau jasotzen da; hirugarren atal nagusiaren izenburua da, “udalean eta eskolekin aritzetik, gizarte talde eta eragile sozioekonomikoekin aritzera”. Eremu sozioekonomikoa euskalduntzea bada une honetan euskararen erronka nagusia, eragile instituzional eta sozial guztiek ipini behar dute horretara. Bestalde, udal eskara zerbitzuen antolaketa berrikusi eta gizarte eragileekiko, esku-hartze modu zuzenagoak bilatu behar dira.\nAzkenik, udal mailako plan bat diseinatzerakoan lehentasunak nola ezarri proposatzen da, irizpide argi batekin: “beharrezkoena eta aldi berean eraginkorrena denetik hasi”. Beharrezkotasuna eta eraginkortasuna, bi kontzeptu horiek aplikatuta, udal edota eskualde mailako egituretatik eremu sozioekonomikoaren euskalduntzeari nola heldu, jarraibideak eta udal mailako plan batean definitu beharreko alderdiak zein diren proposatzen da.


Bilbobuseko geltokietako irisgarritasun arazoak konpontzeko eskatu du Zubizarretak | EA - Eusko Alkartasuna\nHasiera » Albisteak » Bilbobuseko geltokietako irisgarritasun arazoak konpontzeko eskatu du Zubizarretak\nBilbobuseko geltokietako irisgarritasun arazoak konpontzeko eskatu du Zubizarretak\nArgitaratua honek egina: Prentsa Bulegoa data Ots 27, 2020 honetan: Albisteak, Berriak, Bizkaia\nBilbobuseko geltokietako irisgarritasun-arazoak konpontzeko eskatu dio Udalari Bruno Zubizarretak, EH bilduko Bilboko zinegotziak. Arazo horiek medio, dibertsitate funtzionala duten erabiltzaileek ezin dute hiriko udal-garraioa modu normalizatuan erabili.\nIrisgarritasun unibertsala erraztuko luketen obra txikien bidez Bilbo inklusiboago baterantz abiatzea posible dela azpimarratu du Zubizarretak, Eusko Alkartasunako Bilboko Batzorde Eragileko presidenteak. “Mundu osoan ospea duen arkitekto batek sinatutako markesina berriak estreinatu ditzakegu, baina bilbotar bakar batek ezin badu Bilbobusa hartu, denontzako hiria izateko helburuan porrot egingo dugu”, adierazi du.\nBidaiari kopuru handia duten zenbait geltokitan “edukiontziak, seinaleak, loreontziak eta hiriko beste higiezin batzuk daude, eta, ondorioz, ezinezkoa da autobusa hurbiltzea, gurpil-aulkian dauden mugitzeko arazoak dituzten erabiltzaileentzako arrapala erabiltzea eragotziz; zorua hautsita dago, edo espaloiaren altuera ez da egokia”, azaldu du zinegotziak, datu zehatzak eskainiz.\nIrisgarritasun unibertsala betetzea lehentasuna da Zubizarretarentzat, izan ere, “besteontzat horren gauza erraza dena egiteko aukera eskatzen du: Bilbobus bat berme guztiekin hartzeko aukera”.\nEAJk uko egin dio arazoak konpontzeko konpromisoa hartzeari, eta, bere ohiko boto errodiloarekin, mozioa atzera bota du.


Argitaratua: 2017-12-12 15:38\n'Zaintzaileak zaintzen. Min emozionalean barrena. Kulpa eta frustazioa' izeneko hitzaldia antolatu du Nuala elkarteak martitzen honetarako, hilaren 13rako. Aniztasun funtzionala eta adimen urritasuna duten pertsonen guraso eta lagunen taldea da Nuala.\nArgitaratua: 2017-12-12 12:50\n2013ko otsailaren 10ean Elgoibarko Kalegoen Plazan eginiko eraso bategatik bi urte eta erdiko espetxe zigorra ezarri diote gizonezko bati. Gerrikoarekin jo zuen beste gizon bat aurpegian eta eskuin begiko ikusmena galdu zuen hark.\nArgitaratua: 2017-12-01 20:16\nElgoibarren eta Mendaron ere bazterrak zuritu ditu elurrak, Euskal Herriko beste hainbat lekutan bezala.